title: Pachydyptes

text: "Pachydyptes" oli pituudeltaan 140 ja 160 sentin väliltä ja sillä oli painoa 80 ja mahdollisesti 100 kilon väliltä. Se oli siis toiseksi pisin pingviini, sen päihitti vain "Anthropornis nordenskjoeldi", mutta saattoi kuitenkin olla sitä painavampi. "Pachydyptes" oli hiukan suurempi kuin "Icadyptes salasi", parhaiten tunnettu jättipingviini.


title: Alive in Studio A

text: Alive in Studio A on Bruce Dickinsonin livealbumi. Se julkaistiin 27. helmikuuta 1995.


title: Armand Duplantis

text: Armand Duplantis (s. 10. marraskuuta 1999) on amerikanruotsalainen seiväshyppääjä ja Euroopan-mestari, joka edustaa Ruotsia. Duplantis edustaa Yhdysvalloissa Lafayette High Schoolia ja Ruotsissa Upsala IF:iä. Hänen valmentajanaan toimii hänen isänsä Greg Duplantis.


title: Armand Duplantis

text: Duplantis voitti kultaa alle 18-vuotiaiden maailmanmestaruuden vuonna 2015 Calissa 15-vuotiaana tuloksella 5,30 m. Seuraavana vuonna hän voitti alle 20-vuotiaiden MM-kilpailuissa Bydgoszczissa pronssia tuloksella 5,45 m. Vuonna 2017 Duplantis voitti kultaa alle 20-vuotiaiden EM-kilpailuissa Grossetossa kisaennätyksellä 5,65 m. Lontoon MM-kilpailuissa 2017 hän sijoittui yhdeksänneksi tuloksella 5,50 m. Sisäratojen MM-kilpailuissa 2018 Duplantis oli seitsemäs tuloksella 5,70 m. Alle 20-vuotiaiden MM-kilpailuissa 2018 Tampereella Duplantis voitti ylivoimaisesti hyppäämällä uuden kisaennätyksen 5,82 m.


title: Armand Duplantis

text: Hallikaudella 2017 Duplantis paransi nuorten sisäratojen maailmanennätystä tulokseen 5,72 m ja vielä myöhemmin kaudella ensin 5,75 metriin ja sitten 5,82 metriin, joka rikkoi myös nuorten ulkoratojen ennätyksen ja Ruotsin sisäratojen ennätyksen. Hän hyppäsi alle 20-vuotiaiden sisäratojen maailmanennätyksen 5,88 m Clermont-Ferrandissa 25. helmikuuta 2018.


title: Armand Duplantis

text: Ulkoradoilla hän hyppäsi huhtikuussa 2017 jälleen uuden nuorten maailmanennätyksen 5,90 m, joka samalla oli myös uusi Ruotsin ennätys. Edellinen Ruotsin ennätys oli Oscar Jansonin hyppäämä 5,87 m vuodelta 2003. Hän paransi kyseisiä ennätyksiä maaliskuussa 2018 hyppäämällä Austinissa tuloksen 5,92 metriä. Toukokuussa 2018 hän jälleen paransi ennätyksiä hyppäämällä 5,93 metriä Baton Rougessa. Duplantis voitti kultaa Yleisurheilun EM-kilpailuissa 2018 Berliinissä uudella ennätyksellään 6,05 m.


title: Armand Duplantis

text: Duplantisin isä ja valmentaja Greg Duplantis hyppäsi omalla urallaan parhaimmillaan 5,80 m. Äiti Helena Duplantis (o.s. Hedlund) oli seitsenottelija ja koripalloilija. Duplatisin vanhin veli Andreas on hypännyt seivästä 5,36 m ja keskimmäinen veli Antoin pelaa baseballia.


title: Viri Lactis

text: Viri Lactis ry on elintarviketieteiden ainejärjestö Helsingin yliopiston maatalous-metsätieteellisessä tiedekunnassa. Sen perustivat marraskuussa 1947 silloisen meijeriopin (myöhemmin maitoteknologian) opiskelijat, mutta se on aikojen myötä muuttunut kaikkien maidosta kiinnostuneiden opiskelijoiden järjestöksi. Nimi Viri Lactis on latinaa ja tarkoittaa "maitomiehiä", joka kuvastaa hyvin järjestön luonnetta perustamisvaiheessa. Viri Lactis ry järjestää pienimuotoisia tapahtumia ja ekskursioita Suomessa ja ulkomailla. Vuotuisia perinteitä ovat mm. juusto- & viini-ilta sekä pikkujoulut. Viri Lactis ry toivoo yhdistävänsä suomenkieliset ja kansainväliset opiskelijat. Lipidi Ry, joka alun perin on keskittynyt lihatieteeseen, on toinen Helsingin yliopiston elintarviketieteiden ainejärjestö. Viri Lactis on tehnyt pitkään hyvää yhteistyötä Valion ja muitten suomalaisten maitoyhtiöiden kanssa.


title: Viri Lactis

text: Vuodesta 1997 vuoteen 2013 yhdistys julkaisi Viri Lactis -lehteä.


title: Anthropornis

text: Anthropornis on sukupuuttoon kuollut pingviinisuku, jota tavattiin Etelämantereelta ja eteläisestä Australiasta eoseenilta oligoseenin alkuun. Lähes kaikki fossiiliaineisto, joka koostuu pääasiassa yksittäisistä luista, tulee Antarktiksen niemimaan pohjoisosista (La Mesetan muodostuma, Seymour Island). Tyyppilajin ("A. nordenskjoeldi") edustajat ovat, yhdessä uusiseelantilaisen "Pachydyptes ponderosuksen" eoseeniltä, kanssa suurimmat koskaan tunnetut pingviinit. Nämä linnut painoivat yli 80 kiloa ja niiden kokonaispituus ylitti 165 senttiä.


title: Reggia di Portici

text: Reggia di Portici on kuninkaallinen palatsi Porticin kunnassa Etelä-Italiassa Napolin metropolikaupungissa.


title: Reggia di Portici

text: Palatsin rakennutti Napolin kuningaskunnan kuningas Kaarle vuosina 1738 - 1742 Bourbonin suvun kesäasunnoksi. Kuningas vaimonsa Saksin Maria Amalian kanssa olivat ihastuneet alueen maisemiin. Palatsia suunnittelemaan palkattiin Antonio Canevarin johdolla arkkitehdit Giovanni Antonio Medrano, Luigi Vanvitelli ja Ferdinando Fuga. Sisätiloja koristamaan valittiin taidemaalari Giuseppe Bonito.


title: Reggia di Portici

text: Palatsia rakennettaessa tontilla kaivettiin, jolloin löydettiin tulivuorenpurkauksessa hautautuneen Herculaneumin aarteita. Näistä löydöistä muodostui palatsissa vuonna 1758 avattu museo "Herculanense Museum". 1800-luvun alussa arkeologiset kokoelmat siirrettiin Napoliin ja ne muodostavat Napolin arkeologisen museon ytimen.


title: Reggia di Portici

text: Ranskan hallintavuosina 1806-1815 palatsia laajennettiin ja kunnostettiin. Tuolloin Napolin kuningas Joachim Murat myös kalusti palatsin ranskalaisilla empiretyylisillä huonekaluilla.


title: Reggia di Portici

text:
Molempain Sisiliain kuningaskunnan kuningas Ferdinand II rakennutti rautatien Napolin ja Porticin välille yhdistäen samalla Napolin kuninkaallisen palatsin kesäpalatsiin. Rautatieosuus oli ensimmäinen Italiassa ja se vihittiin käyttöön 3. lokakuuta 1839.
Nykyään palatsia ja sen maisemapuutarhoja sekä kasvitieteellistä puutarhaa hallinnoi Napolin yliopisto.


title: Dora Gordine

text:
Dora Gordine, (13. maaliskuuta 1895 Liepāja - 25. joulukuuta 1991 Kingston upon Thames) syntyjään Gordin, taitelijanimeltään La Gordine, oli Iso- Britanniassa työskennellyt virolainen kuvanveistäjä.
Gordinen elämän varhaisimmat vuodet ovat huonosti dokumentoidut. Edes syntymävuodesta ei ole varmuutta. Vuotta 1895 pidetään todennäköisimpänä, mutta syntymävuoksiksi on ehdotettu myös vuosia 1898 ja 1906. Gordine oli perheen neljästä lapsesta nuorin. Hänen vanhempansa olivat Morduch (Mark) Gordin ja äitinsä Esther Schepschelevitch. Vuonna 1912 perhe muutti Tallinnaan ja todennäköisesti tuli hyvin toimeen, sillä asunto löytyi uudesta jugendtalosta keskeltä kaupunkia. Ammatiltaan isä oli joko liikemies tai insinööri, ei ole varmuutta kumpi, ja Tallinnan juutalaisen seurakunnan arkistojen mukaan hän olisi kuollut 1915.


title: Dora Gordine

text: Vuonna 1941 kaksi Gordinen sisaruksista, Nikolai ja Anna joutuivat Viron miehittäneiden natsien murhaamiksi. Veli Leopold pääsi pakenemaan ja eli Lontoossa loppuelämänsä.


title: Dora Gordine

text: Mitään varmoja merkintöjä ei ole säilynyt myöskään siitä, missä Gordine asui ensimmäisen maailmansodan aikana. Omien kertomustensa mukaan hän asui Pietarissa ja olisi opiskellut musiikkia, mutta tästä ei löydy minkäänlaisia asiakirjamerkintöjä. Todennäköisimmin hän asui ja opiskeli tuolloin Tallinnassa.


title: Dora Gordine

text: Ensimmäiset näyttelynsä Gordine piti vuonna 1917 Ars taideyhdistyksen näyttelyssä Tallinnassa ja hänellä oli näytteillä kaksi työtä. Tallinnan kaupunginarkistossa olevien dokumenttien mukaan vuonna 1921 Dora, hänen äitinsä ja Anna-sisar hakivat Viron kansalaisuutta.


title: Dora Gordine

text: Vuodet 1920 ja 1921 Gordine opiskeli Pariisissa kuvataiteita ja musiikkia ja tutustui Aristide Mailloliin ja lisäsi sukunimensä perään e-kirjaimen. Musiikin rytmin ja veistotaiteen yhteys kiinnosti häntä, ja hän alkoi kehitellä omaa tyyliään. Pariisissa hän kertoi ystävilleen täytenä totena tarinaa, että hänen isänsä onkin oikeasti kenraali ja äitinsä prinsessa. Tämän hän teki tehdäkseen vaikutuksen opiskelutovereihinsa.


title: Dora Gordine

text: Vuonna 1925 Gordine työskenteli seinämaalauksen parissa Britannian paviljongissa, ja se antoi mahdollisuuden myös pronssivalu opetteluun. Seuraavana vuotena hänet kutsuttiin näytteilleasettajaksi Salon des Tuileriesiin, missä hänen työnsä "Kiinalaisen filosofin torso" sai innostuneen vastaanoton. Hänen yksityisnäyttelystään vuonna 1928 Lontoossa ostettiin lähes kaikki työt, mukaan lukien "Jaavalaisen pää", joka ostettiin Tate Galleryn kokoelmiin. Tallinnan poliisin arkistoista löytyy vuodelta 1928 peräisin oleva asiakirja, jossa todetaan, että Dora Gordine ilmoittaa muuttaneensa pysyvästi Pariisiin.


title: Dora Gordine

text: Vuosina 1929-1932 Gordine työsti pronssiveistoksia Singaporen kaupungintalolle, ja The Straits Times kirjoitti hänestä vuonna 1932, että "kuten Byron, eräänä aamuna Gordine heräsi kuuluisana."


title: Dora Gordine

text:
Avioliiton Gordine solmi vuonna 1936. Hänen miehensä oli Richard Gilbert Hare, joka oli aatelistoa. Hänen isänsä oli Richard Granville Hare, Listovelin neljäs jaarli. Pariskunta oli tutustunut edellisvuonna arkkitehtuuriprojektin parissa, jolloin he suunnittelivat Dorich Housen, joka on yhdistelmä modernismia, klassista arkkitehtia ja itämaisia tyylejä. Talosta tuli pariskunnan koti. Avioliitto jäi lapsettomaksi.
Miehensä suhteiden kautta Gordine pääsi tutustumaan Lontoon yläluokkaisiin seurapiireihin. Seurapiireistä löytyi muotokuviin malleja, kuten Edith Evans, Beryl Grey, Emlyn Williams ja John Pope-Williams. Töitä tilattiin myös ulkomailta: Kiinan valtio tilasi tasavallan perustajan Sun Yat-senin muotokuvan. Jokaiseen muotokuvaan Gordine pyrki liittämään käsityksensä mallinsa luonteesta.


title: Dora Gordine

text: 1940- 1950-luvuilla Gordine piti säännöllisesti näyttelyitä. Hänen teoksensa alkoivat saada ironisia tai humoristisia nimiä kuten "Suuria odotuksia" tai "Pilvien päällä". Osa oli aiheeltaan eroottisia. Hän vieraili Yhdysvalloissa Hollywoodissa vuosina 1947 ja 1959, jolloin hän luennoi taiteesta ja teki lavastuksia elokuviin.


title: Dora Gordine

text: Hollowayn vankila Lontoossa perusti äitiysosaston, ja sinne tilattiin Gordinelta teos. Veistos "Onnellinen vauva" unohtui, mutta se esiteltiin uudelleen vuonna 2009, ja nykyään sitä pidetään yhtenä hänen keskeisistä teoksistaan. Viimeisen julkisen teoksensa Gordine teki vuonna 1963.


title: Dora Gordine

text: Gordine jäi leskeksi vuonna 1966 ja lopetteli uraansa 1970-luvulla. Hän asui Dorich Housessa ja keskittyi etupäässä puutarhan hoitoon, ollen erityisen kiinnostunut lääkekasveista. Hän kuoli Dorich Housessa 1991.


title: Dora Gordine

text: Gordinen teoksista on pidetty kaksi suurta postuumia näyttelyä. Lontoossa hänen teoksiaan esiteltiin vuonna 2006 Ben Uri Galleriassa Lontoon juutalaisen taiteen museossa ja vuonna 2009 Dorich Housessa ja Kingston upon Thamesin yliopistossa. Dorich House on avattu museona vuonna 1996.


title: Signe Liljequist

text: Signe Maria Liljequist (23. kesäkuuta 1876 Vaasa – 19. maaliskuuta 1958 Odense) oli suomalainen laulaja (sopraano). Hän opiskeli laulua Helsingissä Alexandra Ahngerin johdolla (1902–1905) ja jatkoi opintojaan Münchenissä ja Pariisissa. Hän konsertoi eri puolilla Eurooppaa, muutamia vuosia puolisonsa pianisti Kosti Vehasen kanssa. Hän toimi laulunopettajana ensin Helsingissä ja asettui sittemmin Kööpenhaminaan.


title: Skimmauslaite

text: Skimmauslaite () on pankkiautomaattiin luvattomasti asennettava laite, joka pyrkii kopioimaan pankki- tai luottokortin tiedot sekä hankkimaan kortin tunnusluvun. Se koostuu yleensä magneettijuovan tiedot lukevasta lukulaitteesta ja kamerasta, joka kuvaa sirukortin tunnusluvun. Skimmauslaitteella hankituilla tiedoilla voidaan tehdä pankki- tai luottokortista identtinen kopio. Skimmauslaitteita on varsinkin vilkkailla paikoilla sijaitsevissa pankkiautomaateissa ja kylmäasemien maksukorttiautomaateissa.


title: Sojuz MS-04

text: Sojuz MS-04 () on Venäjän avaruusjärjestön miehitetty avaruuslento ISS-avaruusasemalle. Alus laukaistiin Sojuz FG -kantoraketilla 20. huhtikuuta 2017 Baikonurin kosmodromilta Kazakstanista mukanaan kaksi avaruuslentäjää ja rahtia asemalle. Aluksen miehistö kuuluu ISS:n Retkikunta 51:n miehistöön.


title: Åkeshovin metroasema

text: Åkeshovin metroasema () on Tukholman metron vihreän linjan asema ja junan 17 pääteasema. Asema sijaitsee Norra Ängbyn kaupunginosassa noin kymmenen kilometrin päässä T-Centralenin metroasemasta.


title: Aleksanteri Huuri

text: Aleksander (Aleksanteri) Huuri (1. syyskuuta 1881 Värtsilä – 18. heinäkuuta 1937 Helsinki) oli suomalainen insinöörieversti.


title: Aleksanteri Huuri

text: Huurin vanhemmat olivat tukkukauppias Klaus Huuri ja Vilhelmina Hirvonen. Hän pääsi ylioppilaaksi Helsingin reaalilyseosta vuonna 1900, valmistui insinööriksi Polyteknillisestä opistosta 1904 ja insinööriupseeriksi 1927.


title: Aleksanteri Huuri

text:
Huuri oli St. Petersburger metallfabrikin insinöörinä 1904–1905, Société anonyme de l’usine à cuivre et à tubes–tehtaan
käyttöpäällikkönä ja yli-insinöörin 1. apulaisena 1905–1907 ja Itä-Suomen graniitti Oy:n toimeenpanevana johtajana 1907–1911. Hän suoritti yksityisille töitä 1911–1913, oli Oy Granitin Venäjän osaston johtajana 1913–1915 ja oli rakentemassa Pietari Suuren merilinnoitusta Tallinnassa 1915–1918.


title: Aleksanteri Huuri

text: Vuonna 1918 Helsingin valtauksen jälkeen Huuri palveli Helsingin etappiesikunnassa ja käskynhaltijan esikunnassa. Hän toimi Rannikkotykistörykmentti l:n neuvottelevana insinöörinä 1919–1920 ja rykmentin tykistöteknillisen toimiston päällikön apulaisena 1920–1922 sekä oy Suomalaisen polnaftin toimeenpanevana johtajana 1922–1924. Huuri oli Sotaväen esikunnassa tykistöinsinöörinä vuodesta 1924 ja yleisesikunnassa insinöörinä vuoteen 1928 saakka. Viimeksi Huuri oli puolustusministeriön taisteluvälineosaston päällikkönä vuodesta 1928 alkaen. Huuri järjesti insinööri-upseerikunnan puolustuslaitokseen ja toimi linnoitusopin opettajana eri sotakouluissa. Hän oli Sotateknillisen Aikakauslehden toimittajana 1925 ja Suomen Sotilasaikakauslehden sotateknillisen osaston toimitussihteerinä 1926–1928.


title: Aleksanteri Huuri

text: Aleksanteri Huuri kuoli pari viikkoa Vallisaaren räjähdysonnettomuuden jälkeen sydänkohtaukseen onnettomuuden rasittamana.


title: Aleksanteri Huuri

text: Huuri oli naimisissa vuodesta 1907 Ellen Carlsonin kanssa jonka isä oli kunnallisneuvos Reinhold Carlson.


title: Ewa Air

text: Ewa Air on mayottelainen lentoyhtiö. Se lentää reittilentoja kahdeksaan kohteeseen Mayotten lähialueella kotikenttänään Dzaoudzin Pamandzin kansainvälinen lentoasema.


title: Ewa Air

text: Ewa Airin perustivat vuonna 2013 Air Austral, Mayotten kauppakamari ja sijoitusyhtiö Ylang Invest. Se on Air Australin tytäryhtiö.


title: Ewa Air

text: Marraskuusta 2016 lähtien Ewa Air on lentänyt reittilentoja kahdeksaan kohteeseen.


title: Ewa Air

text: Huhtikuussa 2017 Ewa Airin laivastoon kuului yksi ATR 72-500 -potkurikone.


title: Home (vuoden 2008 elokuva)

text: Home on vuonna 2008 ensi-iltansa saanut Ursula Meierin ohjaama sveitsiläis-ranskalais-belgialainen draamaelokuva, jonka pääosia näyttelevät Isabelle Huppert ja Olivier Gourmet. Elokuvan käsikirjoittajina olivat Ursula Meier, Antoine Jaccoud, Raphaëlle Desplechin, Gilles Taurand, Olivier Lorelle ja Alice Winocour sekä tuottajina Denis Delcampe, Denis Freyd, Thierry Spicher ja Elena Tatti.


title: Home (vuoden 2008 elokuva)

text: "Home" valittiin Sveitsin viralliseksi ehdokkaaksi parhaan vieraskielisen elokuvan Oscarin saajaksi, mutta se ei päässyt lopullisten ehdokkaiden joukkoon. Elokuva voitti muun muassa kolme Sveitsin elokuvapalkintoa ja oli ehdokkaana kolmeen César-palkintoon.


title: Home (vuoden 2008 elokuva)

text:
Marthe ja Michel (Isabelle Huppert ja Olivier Gourmet) asuvat kolmen lapsensa, Judithin, Marionin ja Julienin (Adélaïde Leroux, Madeleine Budd ja Kacey Mottet Klein), kanssa suuren keskeneräisen valtatien vieressä kaukana rauhallisella maaseudulla Ranskassa. He ovat laajentaneet tilaansa valtatielle asti, sillä he uskovat, että jo vuosia keskeneräistä valtatietä ei tultaisi koskaan käyttämään. Eräänä päivänä ilman varoitusta valtatien tekoa jatketaan ja se avataan liikenteelle, mutta perhe ei suostu lähteä kodistaan rakennustyöläisten ja liikenteen melun tieltä. Kun liikenteen melu ja pakokaasut alkavat täyttää perheen kotia ja elämää, ajatukset ja epäilykset valtatien pitkäaikaisista vaikutuksista ja vaaroista alkavat aiheuttaa kireyttä perheenjäsenten keskuudessa.
Ursula Meier laati "Homen" käsikirjoituksen erityisesti Isabelle Huppertille, joka hyväksyi käsikirjoituksen ja otti roolitarjouksen vastaan, kun hän oli kuvaamassa Belgiassa elokuvaa "Private Property" (2006).


title: Home (vuoden 2008 elokuva)

text: "Home" kuvattiin Bulgariassa vuoden 2007 kesällä 5,7 miljoonan euron budjetilla. Elokuvan tuotantoyhtiöinä olivat sveitsiläinen Box Productions, ranskalainen Archipel 35 ja belgialainen Need Productions. Lisäksi elokuvan tuotantoa olivat tukemassa muun muassa sveitsiläinen TSR, ranskalainen France 3 Cinéma ja belgialainen RTBF. "Homen" virallinen ranskalainen traileri julkaistiin 30. syyskuuta 2008.


title: Home (vuoden 2008 elokuva)

text: "Home" sai ensi-iltansa Cannesin elokuvajuhlilla Ranskassa 18. toukokuuta 2008. Elokuvan Sveitsin teatteriensi-ilta oli 15. lokakuuta 2008, Ranskan 29. lokakuuta 2008 ja Belgian 12. marraskuuta 2008. Elokuvan teatterilevittäjinä olivat Sveitsissä Filmcoopi Zürich AG, Ranskassa Diaphana Films ja Belgiassa Benelux Film Distributors. Elokuva keräsi Ranskassa teatterikierroksensa aikana 112 780 katsojaa ja tuotti maailmanlaajuisesti yli kahden miljoonan dollarin lipputulot.


title: Home (vuoden 2008 elokuva)

text: "Home" on saanut elokuvakriitikoilta myönteisen vastaanoton. Metacritic-sivuston mukaan 12 arvostelun perusteella elokuva on saanut 67 pistettä sadasta mahdollisesta. Internet Movie Databasen 3 330 käyttäjää on antanut elokuvalle keskiarvon 7,0/10. Elokuva on palkittu useilla palkinnoilla ja huomioitu useilla ehdokkuuksilla eri maissa ja elokuvajuhlilla ympäri maailman.


title: Home (vuoden 2008 elokuva)

text: "Home" julkaistiin Ranskassa DVD:lle 16. kesäkuuta 2009.


title: Busbetzky

text: Busbetzki, Busbetzky eli Busbetzkÿ oli vironsaksalainen muusikkosuku, jonka jäsenet toimivat 1600-luvulla ja 1700-luvun alkupuolella pääasiassa Narvassa ja Tallinnassa kaupunginmuusikkoina ja urkureina.


title: Busbetzky

text: Busbetzky-suvun tunnetuimmat muusikkojäsenet keskinäisine sukulaisuussuhteineen:


title: Israelilaisten pako Egyptistä

text: Israelilaisten pako Egyptistä eli exodus (kreikkaa: 'lähteminen') on Vanhassa testamentissa kuvattu myyttinen tapahtuma, jossa orjina Egyptissä olleet israelilaiset poistuivat maasta ja lähtivät vaeltamaan kohti luvattua maata nykyiseen Israeliin. Pakenevien israelilaisten johtajia olivat Mooses ja hänen veljensä Aaron. Israelilaiset vaelsivat vuosikausia Siinain autiomaassa ja saapuivat lopulta Kanaaninmaahan, jonka he ottivat haltuunsa.


title: Israelilaisten pako Egyptistä

text: Pako Egyptistä oli käänteentekevä tapahtuma israelilaisten historiassa ja juutalaisuudessa. Paon seurauksena israelilaiset sitoutuivat yhteen Jumalaan, Jahveen, ja saivat Kymmenen käskyä. Nykyajan juutalaiset muistelevat tapahtumaa vuosittain pesah-juhlassa.


title: Israelilaisten pako Egyptistä

text: Pakotarina on ilmeisesti koottu useasta osasta, ja meille säilynyt kertomus ammentaa kolmesta tai neljästä lähteestä, jotka sepitettiin vuosien 700 eaa. ja 400 eaa. välillä. Pakoa edeltävistä tapahtumista, Mooseksen varhaisvaiheista, lähdöstä, takaa-ajosta ja israelilaisten matkasta Siinainvuorelle asti kerrotaan Toisen Mooseksen kirjan luvuissa 1–18. Pitkästä erämaavaelluksesta kerrotaan Toisen Mooseksen kirjan loppuosassa sekä Neljännessä ja Viidennessä Mooseksen kirjassa, ja saapumisesta luvattuun maahan kerrotaan Joosuan kirjassa.


title: Israelilaisten pako Egyptistä

text: Jos exodus on historiallinen tapahtuma, se saattoi joidenkin tutkijoiden mukaan tapahtua joskus vuoden 1300 eaa. jälkeen. Sen olisi täytynyt tapahtua viimeistään 1200-luvulla eaa., sillä sen vuosisadan lopulta tunnetaan egyptiläinen steela, jossa Israelin kerrotaan jo olleen olemassa Kanaaninmaalla. Uskonnolliset oppineet suosivat varhaisempaa ajoitusta Amenhotep II:n aikana noin vuonna 1444 eaa. Maallisemmat oppineet uskovat exoduksen tapahtuneen noin vuonna 1290 eaa. Ramses II:n hallintokaudella. On myös esitetty teorioita, joiden mukaan kertomus israelilaisten Egyptistä lähdöstä viittaisi jo 1500-luvulla Ahmosen hallituskauden alussa tapahtuneeseen hyksojen karkotukseen.


title: Israelilaisten pako Egyptistä

text: Raamatullinen arkeologia ei ole onnistunut löytämään Siinailta todisteita Raamatussa kuvatusta 600 000 ihmisen paosta Egyptistä lapsineen ja eläimineen ja heidän vaeltelustaan autiomaassa 40 vuoden ajan. Egyptistä ei ole löydetty jälkiä varhaisesta israelilaisesta väestöstä, eikä Kanaaninmaalta merkkejä Joosuan kirjassa kuvatusta valloituksesta tai varhaisten israelilaisten asutuksesta pronssiajalta ennen rauta-aikaa 1200 eaa.


title: Israelilaisten pako Egyptistä

text: Kirjoitus otettiin Israelissa käyttöön arviolta vasta 900-luvulla eaa., joten sitä varhaisemmat kertomukset olisi välitetty sitä ennen suullisesti.


title: Valtamedia

text: Valtamedia tarkoittaa joukkoviestinnän perinteisiä muotoja, kuten sanomalehtiä, televisiota ja radiota, joiden katsotaan olevan vastakohta internetille.


title: Valtamedia

text: Väittelyissä valtamedian ja vaihtoehtomedian eroista valtamedia nähdään usein ”yleisöjen maksimointina, joka vetoaa turvallisiin, perinteisiin kuvioihin” ja vaihtoehtomedia ”miellyttävien epäpoliittisten kaavailujen edellä olevana, joka edistää yhteiskunnallisen muutoksen ohjelmia.”


title: Valtamedia

text: Edward S. Herman ja Noam Chomsky selittivät, miten propagandamalli välittää propagandaa ja systeemistä vinoumaa joukkotiedotusvälineissä. Herman ja Chomsky väittävät, että koska valtamedian tiedotuskanavat ovat suuria yrityksiä, tai osa vielä suurempia yrityskonserneja (esimerkiksi osa Westinghousea tai General Electriciä), yleisölle esitetty informaatio vinoutuu näiden intresseillä. Tällaisilla monialayhtymillä on laajat taloudelliset intressit, jotka voivat vaarantua jos tiettyjä tietoja julkaistaan. Tämän perustelun mukaan uutiset, jotka vaarantavat eniten yritysten omistajien taloudellisia intressejä kohtaavat eniten vinoumaa ja sensuuria.


title: Valtamedia

text: Tästä seuraa se, että jos liikevoiton maksimointi tarkoittaa uutisten objektiivisuuden uhraamista, silloin uutiset (ne uutiset, joissa heillä on eturistiriita), jotka lopulta selviytyvät, tulevat olemaan perusteellisen vinoutuneita.


title: Dishonored 2

text: Dishonored 2 on Arkane Studiosin kehittämä toimintaseikkailu, jonka on julkaissut Bethesda Softworks vuonna . Peli on julkaistu PlayStation 4:lle, Windowsille ja Xbox Onelle.


title: Dishonored 2

text: Peli on jatko-osa "Dishonored"-pelille, jossa esiintyy edellisestä osasta tuttu Corvo ja hänen tyttärensä Emily.


title: Dishonored 2

text: Domen arvostelussa peli sai neljä tähteä viidestä.


title: Dishonored 2

text: Peli on voittanut The Game Awards -palkinnon parhaana toimintaseikkailujen kategoriassa.


title: Luohot

text: Luohot ("Apera") on heinäkasvien (Poaceae) heimoon kuuluva pieni kasvisuku. Luohot ovat yksivuotisia ja kasvutavaltaan yleensä löyhästi mätästäviä. Luohojen varret ovat pystyjä sekä sileitä ja lehdet ovat litteitä. Kukinnon tähkylät ovat yksikukkaisia ja kukkien kaleet ovat teräväkärkisiä. Ylimmät kaleet ovat kolmi- tai useampisuonisia ja alemmat yksisuonisia. Ulkohelpeet ovat pyöreäselkäisiä ja niissä on pitkä, suunnilleen kolme kertaa tähkylää pidempi vihne. Luohot muistuttavat paljolti röllejä ("Agrostis"), joiden tähkylät ovat myös yksikukkaisia, mutta eroavat niistä pitkän vihneensä myötä. Joitakin luoholajeja on kuitenkin aiemmin määritelty röllilajeiksi tai röllilajien alalajeiksi.


title: Luohot

text: Luohojen sukuun kuuluu viisi lajia, joista Suomessa kasvaa luonnonvaraisena yksi laji, peltoluoho eli luoho ("Apera spica-venti"). Ruotsissa esiintyy peltoluohon lisäksi myös alvariluohoa ("Apera interrupta").


title: Luohot

text: Luohojen suvun nimen "Apera" on antanut suvun vuonna 1763 kuvannut ranskalainen kasvitieteilijä Michel Adanson.


title: Voutila

text: Voutila on Hämeenlinnan 25. kaupunginosa ja se muodostaa yhden kaupungin läntisistä asuinalueista. Siihen kuuluvat Nummi, Jukola ja itse Voutila. Voutila rajautuu Ahveniston, Kankaantaustan, Hattelmalan, Luolajan, Loimalahden ja Vuorentaan kaupunginosiin.


title: Voutila

text: Voutila koostuu kahdesta lähiöstä sekä pientaloalueista. Suurin osa Nummesta ja Jukolasta on rakennettu 1970-90-luvuilla. Voutilassa on kirjasto, seurakuntakeskus, päiväkoteja ja siellä toimii kaksi koulua, joista toinen on Jukolan koulu. Vuonna 2016 suljetun Nummen koulun tilalle rakennettiin vuosina 2016-2018 Nummikeskus, jonne muuttivat neuvola, kirjasto ja elokuussa 2018 Nummen yhtenäiskoulu.


title: Voutila

text: Kauppoja löytyy Jukolasta ja Nummelta, myös pubeja on kaksi: Iloinen kulkija ja Jukolan Jussi. Voutilaan kuuluvat Nummi ja Jukola ovat Hämeenlinnan pahamaineisimpia alueita, Nummella väkivaltarikokset ovat olleet Hämeenlinnan korkeimmat.


title: Voutila

text: Voutilasta keskustaan on noin kolme kilometriä.


title: Erik Nyström

text: Erik Nyström (s. 30. lokakuuta 1993 Tukholma, Ruotsi) on ruotsalainen jääkiekkoilija. Hän on pelipaikaltaan vasen laitahyökkääjä. Hän pelannut urallaan ulkomailla AHL:ssä, KHL:ssä, Kroatiassa ja Suomessa.


title: Erik Nyström

text: Elite Prospects -sivuston mukaan Nyström on työteliäs ja teknisesti taitava pelaaja, jolla on hyvä visio. Hän ei ole kaikkien nopein luistelija, mutta liikkuu kevyesti. Nyström liikuttaa kiekkoa hyvin nopeassa vauhdissa. Hän ei ole kuitenkaan kovin fyysinen pelaaja, eikä Nyströmin pelityyli sovi juurikaan puolustavaan rooliin.


title: Erik Nyström

text: Nyström on Nacka HK:n kasvatti. Hän siirtyi B-juniori-ikäisenä MODO Hockeyn junioreihin kaudeksi 2009–2010, jolloin Nyström oli joukkueen toiseksi paras pistemies Petter Segerstenin jälkeen tehoilla 18+24=42. Kaudella 2011–2012 hän oli seuran J20-junioreiden paras pistemies pudotuspeleissä tehoilla 5+4=9. Nyström jakoi myös MODO:n sisäisen maalipörssin voiton János Hárin kanssa. Hän debytoi samalla kaudella myös seuran Elitserien-joukkueessa, jossa Nyström pelasi 19 runkosarjaottelua tehden kaksi syöttöpistettä.


title: Erik Nyström

text: Montréal Canadiens varasi Nyströmin kuudennella kierroksella 154. pelaajana . Hän pelasi alkukauden 2012–2013 MODO:n J20-junioreissa, mutta marraskuussa 2012 seura lainasi Nyströmin loppukaudeksi Ruotsin toiseksi korkeimmalle sarjatasolle HockeyAllsvenskan-joukkue Karlskrona HK:hon. Hän teki siellä 23 runkosarjaottelussa tehot 5+6=11 ja viidessä Kvalserien-ottelussa kaksi syöttöpistettä. Elokuussa 2013 Nyström teki ammatilaistry-out -sopimuksen hänet varanneen Montréal Canadiensin farmijoukkueen, Hamilton Bulldogsin kanssa. Nyström pelasi joukkueessa alkukaudella 2013–2014 17 runkosarjaottelua tehopistein 1+4=5, kunnes marraskuussa hänen try-outinsa purettiin ja Nyström siirtyi loppukaudeksi KHL:n kroatialaisjoukkue Medveščak Zagrebiin. Hän teki siellä 20 runkosarja- ja kolmessa playoff-ottelussa yhden syöttöpisteen. Nyström vahvisti myös Medveščakin kakkosjoukkuetta Kroatian pääsarjan pudotuspeleissä, jotka päättyivät mestaruuteen.


title: Erik Nyström

text: Kaudeksi 2014–2015 Nyström teki kaksivuotisen sopimuksen Djurgårdens IF:n SHL-joukkueen kanssa. Hän pelasi joukkueessa kolme ottelua Mestarien liigassa tehden yhden syöttöpisteen, mutta Nyström kuitenkin sairastui kesken harjoituskauden. Kuntouduttuaan Djurgården lainasi hänet Allsvenskan-joukkue IK Oskarshamniin syyskuussa 2014. Nyström pelasi siellä neljä ottelua, mutta hän ei palannut enää Djurgårdeniin ja teki lokakuussa loppukauden sopimuksen Allsvenskan-joukkue Timrå IK:n kanssa. Kaudeksi 2015–2016 Nyström siirtyi sarjan nousijajoukkue IK Panternin riveihin. Hän voitti joukkueen sisäisen piste-, maali- ja syöttöpörssin tehoilla 18+19=37 sekä sisäisen tehotilaston lukemalla +23.


title: Erik Nyström

text: Nyström siirtyi kaudeksi 2016–2017 kaksivuotisella sopimuksella SHL-joukkue Frölunda HC:hen. Hän pelasi joukkueessa vain yhden CHL-ottelun sekä yhden ottelun yli-ikäisenä seuran J20-junioreissa, kunnes syyskuussa 2016 Frölunda lainasi Nyströmin loppukaudeksi takaisin sarjatasoa alemmas Panterniin. Hän oli nousukarsinnoissa joukkueen paras syöttäjä kolmella syöttöpisteellään. Huhtikuussa 2017 Frölunda purki Nyströmin sopimuksen.


title: Erik Nyström

text: Kaudeksi 2017–2018 Nyström siirtyi vuoden mittaisella sopimuksella Liigajoukkueeseen Turun Palloseuraan. Joulukuussa 2017 hänen sopimuksensa purettiin kuitenkin yhteisymmärryksessä.


title: Erik Nyström

text: Nyström on pelannut 12 nuorten maaottelua.


title: Onomichi

text: Onomichi () on Japanin kaupunki Honshūn saarella Chūgokun alueella Hiroshiman prefektuurissa. Se sijaitsee prefektuurin kaakkoisosassa Seton sisämeren rannalla Onomichin kanavan varrella. Kaupungissa on 140 381 asukasta (vuonna 2017) ja sen pinta-ala on 285,11 neliökilometriä.


title: Onomichi

text: Onomichi on vanha satamakaupunki, jonka satama perustettiin jo Heian-kaudella vuonna 1169. Se kukoisti riisin kauppapaikkana ja myöhemmin Kiinan Ming-dynastian kanssa käydyn kaupan ja Pohjois-Japaniin suunnanneiden "Kitamaebune"-laivojen ansiosta. Kauppa toi kaupungille vaurautta, jonka myötä sinne rakennettiin lukuisia temppeleitä ja pyhäköitä. Onomichi sai Japanin kuntalaitoksen perustamisen jälkeen kaupunkioikeudet vuonna 1898, toisena Hiroshiman prefektuurissa. Sen jälkeen se on kuntaliitosten myötä laajentunut käsittämään myös keskustan pohjoispuolen vuoristoalueita ja Seton sisämeren saaria. Kaupunki toimii Shikokun saarella sijaitsevaan Imabariin johtavan Shimanami-kaidō-saaristoreitin lähtöpaikkana. Onomichia palvelevat JR Nishi-Nihonin San’yō-päälinja ja luotijunayhteys San’yō Shinkansen.


title: Michael Ballhaus

text:
Michael Ballhaus (5. elokuuta 1935 Berliini – 11. huhtikuuta 2017 Berliini) oli saksalainen elokuvaaja. Ballhaus kuoli yöllä 11.–12.4.2017.
Ballhaus kuvasi yhteensä 15 Rainer Werner Fassbinderin elokuvaa. Ensimmäinen Ballhausin kuvaama amerikkalainen elokuva oli riippumattoman elokuvan mestarin John Saylesin "Baby It’s You" (1983). Martin Scorsese pestasi Ballhausin kuvaamaan komediansa "Illasta aamuun" (1985). Siitä alkoi yhteistyö, johon kuului seitsemän elokuvaa. Ballhausin kuvaamista gangsterielokuva "Mafiaveljet" (1990) kuuluu ohjaajansa parhaisiin. Scorsesen "Gangs of New York" (2002) toi Ballhausille yhden hänen kolmesta Oscar-ehdokkuudestaan.


title: Bram-Bram-Bult

text: Bram-Bram-Bult on Australian aboriginaalien myytissä esiintyvä veljespari, Yuree ja Wanjel. Muinoin eli suuri henki, Doan, metsästäjä, joka näytti pussiliitäjältä. Hän jahtasi kerran kengurua, Purraa. Juuri kun Doan oli saamaisilaan kengurun kiinni, hän saapui nokkasiilin, henki Wembulinin reviirille. Tämä oli lepäämässä kahden tyttärensä kera. Wembulin heräsi ja hyökkäsi Doanin kimppuun ja tappoi ja söi hänet. Doanin kaksi enoa, Yuree ja Wanjel, läksivät etsimään häntä ja löysivät muurahaisia kuljettamassa pussiliitäjän karvoja ja lihanpaloja. He löysivät Doanin raadon ja ryhtyivät jäljittamään murhaajaa kostaakseen. Kolmen päivän kuluttua he saapuivat nokkasiilin pesälle. Tämä tapettiin ja he ottivat tyttäret vaimoikseen. Kotimatkalla veljekset alkoivat katua naimisiinmenoaan, koska sisarukset näyttivät hautovan kostoa isänsä kuoleman vuoksi. Vaimot tapettiin. Matkallaan Yuree ja Wanjel antoivat nimen kaikille kohtaamilleen kasveille, eläimille, kiville ja puille. Aikanaan Wanjel kuoli Gertuk-käärmeen myrkkyyn, mutta Yuree taikoi hänet henkiin kaivertamalla puusta veljensä näköisen patsaan. Sitten he matkustivat kauas - palaamatta koskaan. Eräiden tarinoiden mukaan he elävät Kastorina ja Polluxina Kaksosten tähdistössä.


title: Bram-Bram-Bult

text: Philip Wilkinson: Myytit & legendat. Readme.fi, 2009. Sivu 334. Suomentaja Veli-Pekka Ketola ISBN 978-952-220-252-9


title: Mustasarvinokka

text: Mustasarvinokka ("Anthracoceros malayanus") on sarvinokkien heimoon kuuluva lintu. Sitä tavataan Bruneissa, Indonesiassa, Malesiassa ja Thaimaassa. Singaporesta se on kadonnut.


title: Mustasarvinokka

text: Lajin esiintymisalueella sitä tavataan alankoalueilla Malakan niemimaalla, Borneossa ja Sumatralla sekä Lingga-, Bangka- ja Belitungsaarilla. Yleensä sitä esiintyy harvakseltaan tai paikallisesti yleisesti sopivissa elinympäristöissä.


title: Mustasarvinokka

text:
Sen elinaluetta ovat erityisesti kosteat metsäiset alangot, mutta myös rämeet.
Kaupalliset ja laittomat metsänhakkuut, maan muuttaminen maanviljelyskäyttöön sekä asutuksen leviäminen ovat aiheuttaneet sen, että metsien häviäminen on ollut Indonesian Sundanalangolla hyvin laajaa. Lajin riippuvuus tasankojen elinalueista on saattanut sen tilanteessa, jossa on suuri häviämisen riski, etenkin Sumatralla ja Malakan niemimaalla.


title: Mustasarvinokka

text: Elinympäristöjen häviämisen vuoksi se on Thaimaassa lähellä häviämistä. Sen levinneisyysalueella metsien häviäminen on nopeata, ja sitä uhkaa myös metsästäminen. Koska laji on keskittynyt alankojen ainavihantiin metsiin, sen kanta on todennäköisesti häviämissä suhteellisen nopeasti. Laji on siksi määritelty vaarantuneeksi.


title: Mediapolis

text: Mediapolis on Tampereen Ristimäessä sijaitseva noin 30 media-alan organisaation ja yrityksen kasvava ja kehittyvä keskus ja verkosto. Mediapoliksen suurimmat yksittäiset toimijat ovat Yle, Tampereen ammattikorkeakoulu TAMK ja Tampereen seudun ammattiopisto Tredu.


title: Palaeeudyptes

text: Palaeeudyptes on sukupuuttoon kuollut suurten pingviinien suku paleogeenikaudelta. Minkään lajin edustajat eivät olleet kooltaan verrattavissa nykyisiin pingviinilintuihin, esimerkiksi "P. klekowskii" (eoseenin Antarktiksen niemimaalta) saattoi kasvaa jopa 160-senttiseksi. "P. antarcticus" oligoseenin Uudelta-Seelannilta oli ensimmäisenä kuvattu fossiilinen pingviini. Muita sukuun kuuluneita lajeja on kuvattu eoseenin Antarktiksen niemimaalta "(P. gunnari)" ja Uudelta-Seelannilta ("P. marplesi"); Nimellä "Palaeeudyptes" sp. tunnetut fossiilijäänteet on ajoitettu eoseenin Chilen ja Australian eteläosiin. Viimeaikaiset tutkimukset ovat osoittaneet ettei suku ole monofyleettinen taksoni ja viittaa läheiseen sukulaissuhteeseen Antarktikselta löydettyjen "Palaeeudyptes"-lajien ja "Inkayacu paracasensiksen" (eoseeni Peru) välillä. On myös pidetty mahdollisena että Antarktiksen niemimaan lajit muodostavat yhden lajin, ja että "P. klekowskiin" ja "P. gunnarin" väliset erot (pääasiassa luiden koko) johtuvat hyvin muodostuneesta sukupuolidimorfismista.


title: Hope Pym

text: Hope Pym on Marvel Comicsin sarjakuvissa esiintyvä hahmo. Hän on Hank Pymin ja Janet van Dynen tytär ja toimii superroistona nimeltä Punainen Kuningatar () MC2-universumissa.


title: Hope Pym

text: Marvel Cinematic Universessa hahmo esiintyy nimellä Hope van Dyne ja teki ensiesiintymisensä elokuvassa "Ant-Man" (2015) näyttelijänään Evangeline Lilly. Elokuvan jatko-osassa "Ant-Man and the Wasp" (2018) Hope tekee ensiesiintymisensä Ampiaisena.


title: Hope Pym

text: Vanhempiensa kuoleman jälkeen Hope ja hänen kaksoisveljensä Henry Pym Jr. kieltäytyivät hyväksymästä A-Next -ryhmän asemaa Kostajien "uutena sukupolvena". He käyttivät vanhempiensa omaisuutta muodostaakseen superrikollisryhmän nimeltä Revengers ja hyökkäsivät Kostajien kartanoon vanhempiensa turvakoodeilla. Hope oli aikeissa kiduttaa Cassandra Langia, Scott Langin tytärtä, koska tunsi itsensä Kostajien todelliseksi perilliseksi. Henry kuitenkin esti tämän sekä Hopen yrityksen laukaista kartanon itsetuhoamekanismi, jolloin sekä A-Nextin että Revengersin jäsenet olisivat kuolleet.


title: Alvariluoho

text: Alvariluoho ("Apera interrupta") on yksivuotinen ja pienehkökokoinen heinäkasvilaji. Alvariluohoa on joskus pidetty peltoluohon ("Apera spica-venti") alalajina sekä sijoitettu myös muihin heinäkasvisukuihin, kuten rölleihin ("Agrostis"), tesmoihin ("Milium"), kääpiölauhoihin ("Aira") tai vasuheiniin ("Muhlenbergia"). Alvariluohon toinen ruotsinkielinen nimi, "alvarven", viittaa myös rölleihin (ruots. "venar").


title: Alvariluoho

text: Alvariluoho voi kasvaa 30 cm korkeaksi ja se kasvaa yksittäin tai löyhinä mättäinä. Lehdet ovat tasaisia sekä melko sileitä ja lehtien kieleke on 3–5 mm pitkä. Alvariluohon kukintona oleva röyhy on hyvin haaroittunut ja monitähkyläinen sekä yläosastaan tiheämpi kuin alaosasta. Kukat sijaitsevat tähkylöissä yksittäin ja jokaisen tähkylän ulkohelpeessä on pitkä, noin kolme kertaa tähkylää pidempi vihne. Tähkylöiden kaleet ovat kalvomaisia sekä teräväkärkisiä. Alvariluoho kukkii kesäkuussa.


title: Alvariluoho

text: Alvariluoho kasvaa kuivilla kasvupaikoilla ja se muistuttaa pienikokoista peltoluohoa ("Apera spica-venti"), mutta muun muassa peltoluohon kieleke on pidempi. Alvariluohoa ei kasva Suomessa ja Ruotsissakin se on harvinainen. Ruotsissa alvariluohoa tavataan vain Gotlannissa ja Öölannissa.


title: Alvariluoho

text: Ensimmäinen alvariluohon löytö on julkaistu vuonna 1924.


title: Jan van Amstel -luokka

text: Jan van Amstel -luokka oli Alankomaiden Kuninkaallisen laivaston yhdeksän vuosina 1936–1940 valmistetun aluksen muodostama miinanraivaajaluokka. Luokkaan piti kuulua kaksitoista alusta, mutta kolme alusta ei koskaan valmistunut Saksan hyökättyä Alankomaihin.


title: Jan van Amstel -luokka

text: Luokka oli lukumääräisesti Alankomaiden laivaston suurin alusluokka toisen maailmansodan alkaessa. Alusten 15 solmun nopeus ja 75 millimetrin tykki mahdollisti saattajana Pohjanmerellä ja Hollannin Itä-Intiassa toimimisen. Neljä ensimmäistä alusta siirrettiin Hollannin Itä-Intiaan ja neljä viimeistä jäivät Alankomaihin. Luokan aluksilla oli mahdollista kuljettaa 40 miinaa, mikä teki niistä miinalaivoiksi sopivia.


title: Hr. Ms. Jan van Amstel (1936)

text: Hr. Ms. Jan van Amstel oli Alankomaiden kuninkaallisen laivaston Jan van Amstel -luokan teräsrunkoinen miinanraivaaja, joka otettiin palvelukseen 1937.


title: Hr. Ms. Jan van Amstel (1936)

text: Alus tilattiin P. Smitiltä Rotterdamista ja sen köli laskettiin 21. maaliskuuta 1936. Alus laskettiin vesille 17. elokuuta 1936 ja se otettiin palvelukseen 15. maaliskuuta 1937.


title: Hr. Ms. Jan van Amstel (1936)

text: Alus vaurioitui 6. maaliskuuta 1942 Surabayassa ilmahyökkäyksessä, jolloin 23 miehistönjäsentä sai surmansa. Alus joutui taisteluun keisarillisen laivaston hävittäjän kanssa lähellä Giliä Madoeiransalmessa pyrkiessään Jaavan antautumisen jälkeen Australiaan. Alus upposi 8. maaliskuuta vieden mukanaan pääosan aluksella olleista.


title: Tesmat

text: Tesmat ("Milium") on heinäkasvien (Poaceae) heimoon kuuluva pieni kasvisuku. Tesmat ovat yksi- tai monivuotisia ja kooltaan erikokoisia heiniä. Kasvutavaltaan tesmat ovat pystyjä tai kohenevia ja niiden varret ovat kaljuja. Lehdet ovat leveydeltään vaihtelevia ja lehtitupet ovat pyöreitä sekä sileitä tai karheita. Lehtien kieleke on kalvomainen. Tesmojen kukintona oleva röyhy on kaikkiin suuntiin levittäytyvä sekä siirottava tai tuuhea. Tähkylät ovat yksikukkaisia ja muodoltaan pyöreitä. Tähkylöiden sisä- ja ulkokale ovat suunnilleen yhtä suuria. Ulkohelpeet ovat pyöreäselkäisiä, munanmuotoisia, teräväkärkisiä sekä viisisuonisia ja niissä ei ole vihnettä.


title: Tesmat

text: Tesmoja on viisi lajia, joista Suomessa tavataan yhtä, lehtotesmaa ("Milium effusum"). Ruotsissa tavataan lehtotesman lisäksi myös hietatesmaa ("Milium vernale").


title: Tesmat

text: Koristekasvina myydään kultatesmaa ("Milium effusum" 'Aureum'), joka lehtotesmasta on jalostettu kellertävälehtinen lajike.


title: Tesmat

text: Tesmojen suvun nimi ("Milium") tulee kreikan kielen sanasta "meline", joka oli Herodotoksen yhdelle kasville antama nimi.


title: Verso Food

text: Verso Food oy on elintarvikealan yritys, joka kehittää ruokia härkäpavusta. Yritys perustettiin vuonna 2010 nimellä Nofu, mutta vuonna 2014 nimi muutettiin nykyiseen muotoon. Jauhelihan tapaan käytettävä härkis saapui markkinoille syyskuussa 2016. Yritys on aiemmin tuonut markkinoille muun muassa härkäpapurouhetta ja granolaa eli paahdettua mysliä.


title: Verso Food

text: Verso Foodin liikevaihto nousi vuonna 2016 kahteen miljoonaan euroon.


title: Air Antilles

text: Air Antilles on guadeloupelainen lentoyhtiö. Se lentää reittilentoja 14 kohteeseen kotikenttänään Pointe-à-Pitren kansainvälinen lentoasema. Se perustettiin joulukuussa 2012 nimellä Air Antilles Express. Se on Air Guyane Expressin tytäryhtiö.


title: Air Antilles

text: Huhtikuussa 2017 Air Antilles lensi reittilentoja 14 kohteeseen.


title: Air Antilles

text: Tammikuussa 2017 Air Antillesin laivastoon kuului seitsemän lentokonetta.


title: Spermidiini

text: Spermidiini (CHN) on polyamiineihin kuuluva orgaaninen yhdiste. Yhdistettä tavataan muun muassa eläimissä, kasveissa ja mikro-organismeissa. Sillä on useita tärkeitä tehtäviä soluissa liittyen muun muassa solujen erikoistumiseen. Ensimmäisen kerran spermidiiniä eristettiin ihmisen spermasta.


title: Spermidiini

text: Eliöt muodostavat spermidiiniä putreskiinista. Reaktiota katalysoiva entsyymi on spermidiinisyntaasi, joka siirtää aminopropyyliryhmän putreskiinille dekarboksyloidulta S-adenosyylimetioniinilta. Spermidiinistä voi muodostua spermiiniä spermiinisyntaasin katalysoimana. Spermidiini muodostaa komplekseja muun muassa DNA:n ja RNA:n kanssa. Spermidiini säätelee muun muassa solujen jakaantumista ja erilaistumista. Sillä on myös solujen ikääntymistä ehkäiseviä ominaisuuksia, jotka perustuvat muun muassa autofagosytoosin aktivoimiseen, lipidien aineenvaihdunnan säätelyyn ja tulehdusprosessien säätelyyn. Nisäkässoluissa spermidiinin pitoisuus on suurempi kuin putreskiinin tai spermiinin.


title: Hr. Ms. Pieter de Bitter (1936)

text: Hr. Ms. Pieter de Bitter oli Alankomaiden kuninkaallisen laivaston Jan van Amstel -luokan teräsrunkoinen miinanraivaaja, joka otettiin palvelukseen 1937.


title: Hr. Ms. Pieter de Bitter (1936)

text: Alus tilattiin P. Smitiltä Rotterdamista ja sen köli laskettiin 21. maaliskuuta 1936. Alus laskettiin vesille 29. lokakuuta 1936 ja se otettiin palvelukseen 26. toukokuuta 1937.


title: Hr. Ms. Pieter de Bitter (1936)

text: Aluksen miehistö upotti aluksensa Surabayassa 6. maaliskuuta 1942. Japanilaiset eivät todennäköisesti koskaan nostaneet aluksen hylkyä.


title: Hr. Ms. Eland Dubois (1936)

text: Hr. Ms. Eland Dubois oli Alankomaiden kuninkaallisen laivaston Jan van Amstel -luokan teräsrunkoinen miinanraivaaja, joka otettiin palvelukseen 1937.


title: Hr. Ms. Eland Dubois (1936)

text: Alus tilattiin Gustolta Schiedamista ja sen köli laskettiin 21. maaliskuuta 1936. Alus laskettiin vesille 24. lokakuuta 1936 ja se otettiin palvelukseen 21. kesäkuuta 1937.


title: Hr. Ms. Eland Dubois (1936)

text: Aluksen miehistö upotti aluksensa lähellä Gili Gentengiä 8. maaliskuuta 1942, kun vuotavat vesiputket tekivät paon Australiaan mahdottomaksi. Miehistö siirtyi "Hr. Ms. Jan van Amstelille", jonka japanilaiset upottivat pakomatkalla.


title: Jacqueline Taïeb

text: Jacqueline Taïeb (s. 9. marraskuuta 1948 Tunis, Ranskan Tunisia) on tunisialaistaustainen ranskalainen laulaja ja lauluntekijä. Hän saavutti suurimman suosionsa pop- ja yé-yé-laulajana Ranskassa 1960-luvulla.


title: Jacqueline Taïeb

text: Taïeb saapui Ranskaan vanhempiensa kanssa 8-vuotiaana. 12-vuotiaana hän aloitti laulujen säveltämisen kitaransa kanssa ja vuonna 1966 kykyjenmetsästäjä löysi Taïebin hänen laulaessaan ystäviensä kanssa. Saapuessaan Pariisiin hän teki sopimuksen Impact Recordsin kanssa ja julkaisi kappaleen ”7 heures du matin” vuonna 1967, josta tuli hänen suurin hittinsä Ranskassa. Taïeb äänestettiin parhaimmaksi tulokkaaksi Midemin musiikkifestivaaleilla Cannesissa kyseisen kappaleen saaman suosion johdosta. Kappale kertoo teinitytöstä, joka unelmoi Paul McCartneysta.


title: Jacqueline Taïeb

text: 1970-luvun alussa Taïeb piti tauon äänittämisestä. Vuonna 1988 hän kirjoitti kappaleen ”Ready to Follow You”, josta tuli kansainvälinen hitti yhdysvaltalaiselle laulajalle Dana Dawsonille. Singleä myytiin yli 500 000 kappaletta ja albumia myytiin Ranskassa 300 000 kappaletta.


title: Procariama

text: Procariama on sukupuuttoon kuollut hirmulintujen heimoon kuulunut käärmekurkilintusuku. Se oli enintään metrin korkea ja verrattavissa kooltaan "Psilopterukseen" ja "Paleopsilopterukseen", muihin alaheimon Psilopterinae hirmulintuihin. "Procariama" on sen takia saattanut keskittyä pienempiin saaliisiin, jotka olivat liian pieniä "Devincenzian" kaltaisille suurille hirmulinnuille. "Procariaman" fossiileja on löydetty Catamarcan maakunnasta Argentiinasta.


title: Pariisin ampumavälikohtaus 2017

text: Pariisin ampumavälikohtaus 2017 tapahtui, kun kolmea poliisia päin ammuttiin Avenue des Champs-Élysées -kadulla 20. huhtikuuta 2017. Yksi poliiseista kuoli ja kaksi loukkaantui. Terroristijärjestö Isis ilmoitti aluksi olleensa iskun takana. Seuraavana päivänä kuitenkin Ranskan viranomaiset tiedottivat, että ampuja oli kertonut haluavansa tappaa poliiseita, mutta hänellä ei ollut ilmeisiä yhteyksiä islamistiradikalismiin.


title: Pariisin ampumavälikohtaus 2017

text: Tekijä on 39-vuotias mies ja kotoisin Pariisin itäisestä Chelles’n esikaupungista. On myös uutisoitu, että hän on saattanut tulla Pariisiin junalla Belgiasta. Belgian viranomaiset sanovat kuitenkin, ettei heillä ole tästä tietoa. Hän oli jo aiemmin yrittänyt vahingoittaa poliiseja useita kertoja. Yritykset olivat jatkuneet monta vuotta. Hän oli Ranskan kotimaan turvallisuuden viraston DGSI:n seurannassa. Vuonna 2001 hän varasti aseella uhaten auton ja törmäsi sillä toiseen ajoneuvoon, jonka kyydissä oli poliisiharjoittelija. Harjoittelija yritti ottaa tekijän kiinni, mutta tekijä ampui poliisia ja erästä toista miestä aseellaan rintaan. Hän jäi kiinni myöhemmin.


title: Pariisin ampumavälikohtaus 2017

text: Vankilassa tekijä hyökkäsi vartijan kimppuun, otti tältä aseen ja ampui useita laukauksia. Vuonna 2005 hän sai tuomion kolmesta murhan yrityksestä. Kaksi näistä kohdistui poliisiupseeriin. Vuoden 2017 helmikuussa mies pidätettiin jälleen, koska poliisi epäili hänen suunnitelleen poliisien murhaamista. Mies päästettiin kuitenkin vapaaksi vähäisten todisteiden takia.


title: Pariisin ampumavälikohtaus 2017

text: Ranskan sisäisen turvallisuuden virasto Direction générale de la Sécurité intérieure (DGSI) oli seurannut hänen liikkeitään.


title: Nastja Säde Rönkkö

text: Nastja Säde Rönkkö (s. 1985) on suomalainen nykytaiteilija. Hän työskentelee Helsingistä ja Lontoosta käsin. Rönkkö on valmistunut taiteen kandidaatiksi Lontoon Central Saint Martins -taidekoulusta vuonna 2008 ja maisteriksi Slade School of Fine Artista vuonna 2011. Slade School of Fine Artsissa opiskellessaan hän innostui performanssitaiteesta.


title: Nastja Säde Rönkkö

text: Rönkkö työskentelee itsenäisesti sekä osana LaBeouf, Rönkkö & Turner -kollektiivia, jonka muut jäsenet ovat Shia LaBeouf ja Luke Turner. Rosa Kuosmanen kuvailee Framen sivuilla Rönkön teosten käsittelevävän usein yhteisöllisyyttä, läsnäoloa, läheisyyttä, inhimillistä vuorovaikutusta sekä sosiaalisia rituaaleja ja Rönkön "projektit ilmenevät yleensä performanssin, videon, tekstin, internetin tai erilaisten sosiaalisten interventioiden muodossa, tai niiden yhdistelminä".


title: Pilvari Pirtola

text: Pilvari Pirtola (s. 29. joulukuuta 1978 Helsinki) on suomalainen kuvataiteilija. Perinteisen kuvataiteen ja grafiikan lisäksi Pirtola tekee installaatioita ja performansseja sekä käyttää liikkuvaa kuvaa ja ääntä.


title: Pilvari Pirtola

text: Pilvari Pirtola on valmistunut Kuvataideakatemiasta kuvataiteen maisteriksi vuonna 2008. Aikaisemmin hän on opiskellut myös tietojenkäsittelytiedettä ja musiikkitiedettä Helsingin yliopistossa.


title: Pilvari Pirtola

text: Pirtola on palkittu useista videoteoksistaan ja demoistaan. Pilvari Pirtola on ITE-taiteen uranuurtajan Erkki Pirtolan poika.


title: Jarkko Räsänen

text: Jarkko Räsänen (s. 1984) on suomalainen mediataiteilija. Räsänen on kehittänyt ohjelmiston, joka muokkaa käyttäjän lataamat kuvat digitaalisiksi maalauksiksi. Ohjelmisto pilkkoo käyttäjän lataamat kuvat ohuiksi viipaleiksi ja sommittelee ne uuteen järjestykseen niiden sisällön, kuten kirkkauden tai värien, perusteella. Räsäsen teos O.D.O. (Ordered Dance Online) on osa Kiasman ARS17+ Online Art -kokoelmaa.


title: Ilja Karilampi

text: Ilja Karilampi (s. 1983 Göteborg, Ruotsi) on ruotsalainen taiteilija. Hän asuu ja työskelee Berliinissä ja Tukholmassa. Hän käsittelee töissään muun muassa nykyajan urbaania ihmistä ja tämän suhdetta massa- ja popkulttuuriin. Karilampi hyödyntää taiteessaan esimerkiksi logoja ja ikoneja. Hänen teoksensa käsittävät installaatioita, veistoksia ja mediataidetta.


title: Ilja Karilampi

text: Karilampi opiskeli Staatliche Hochschule für Bildende Künste, Städelschulessa Frankfurtissa ja Kungl. Konsthögskolanissa Tukholmassa.


title: Ilja Karilampi

text: Karilampi on pitänyt useita yksityisnäyttelyitä, esimerkiksi pelkästään vuonna 2014 hänellä oli kymmenen näyttelyä eri puolilla maailmaa.


title: Ilja Karilampi

text: Karilampi on mukana Kiasman Ars 17 -näyttelyssä Helsingissä.


title: Hr. Ms. Willem van Ewijck (1937)

text: Hr. Ms. Willem van Ewijck oli Alankomaiden kuninkaallisen laivaston Jan van Amstel -luokan teräsrunkoinen miinanraivaaja, joka otettiin palvelukseen 1937.


title: Hr. Ms. Willem van Ewijck (1937)

text: Alus tilattiin P. Smitiltä Rotterdamista ja sen köli laskettiin 1936. Alus laskettiin vesille 22. helmikuuta 1937 ja se otettiin palvelukseen 19. heinäkuuta 1937.


title: Hr. Ms. Willem van Ewijck (1937)

text: Alus upposi osuessaan itse laskemaansa miinaan Terschellingin lähellä 8. syyskuuta 1939. Aluksella sai surmansa 33 miestä.


title: Yung Jake

text: Yung Jake (oik. Jake Patterson, s. 1990 Yhdysvallat) on yhdysvaltalainen mediataiteilija ja rap-artisti. Hänen usein siteeratun väittämänsä mukaan ”Yung Jake syntyi internetissä vuonna 2011”. Yung Jaken taide koostuu muun muassa YouTube-videoista, joissa hip hop -lyriikat, sosiaalinen media, nykytaide ja nykyteknologia parodioivat ja vitsailevat arkijärjen ja internetyhteiskunnan ristiriidoille.


title: Yung Jake

text: Yung Jaken teoksia on ollut esillä muun muassa Steve Turner Galleryssa Los Angelesissa, Art Berlin Contemporary -taidemessuilla, Sundancen festivaaleilla, Hammer-museossa, Redcatissa, MOCA:ssa ja Helsingissä Kiasman Ars 17 Hello World -näyttelyssä.


title: Yung Jake

text: Yung Jake asuu ja työskentelee Los Angelesissa.


title: Andrei Boguš

text: Andrei Boguš (s. 1987 Pietari, Venäjän SFNT, Neuvostoliitto) on venäläinen post-internet-suuntausta edustava taiteilija, joka asuu Helsingissä. Hän on opiskellut Helsingin Kuvataideakatemiassa, ja lisäksi hän on suorittanut psykologian kandidaatin tutkinnon Pietarissa.


title: Andrei Boguš

text: Boguš hyödyntää töissään internetistä löydettyä ainesta, kuten Tumblr-yhteisöjä, sosiaalisen median käyttöliittymiä, nykymuotia ja mainonnan estetiikkaa. Näistä hän luo erilaisilla digitaalisilla menetelmillä todellisessa maailmassa olemassa olevia asioita ja pintoja. Hän tekee myös installaatioita, esimerkiksi suuria tulosteita puoliabstrakteista sommitelmista ja kuvastoltaan vääristyneitä verkkosivuja.


title: Andrei Boguš

text: Bogušin teos "Proposal for image placement" on esillä Kiasmassa Ars17-näyttelyssä. Hänellä on ollut yksityis- ja parinäyttelyitä Venäjällä, Suomessa, Italiassa ja Virossa, esimerkiksi Suomen valokuvataiteen museossa vuonna 2016. Lisäksi hänen töitään on ollut esillä erilaisissa näyttelyissä ympäri maailman.


title: Tuomo Rainio

text: Tuomo Rainio (s. 1983 Espoo) on kokeellisen digitaalisen kuvan parissa työskentelevä suomalainen taiteilija. Rainion teokset käsittelevät usein kuvan rakentumista tai sen purkamista ja hän käsittelee kuvia itse kehittelemiensä tietokoneohjelmien avulla. Rainion Gravitation wave on osa ARS17+ Online Art -kokoelmaa. Teos käyttää LIGOn (Laser Interferometer Gravitational-wave Observatory) gravitaatioaaltoja koskevaa dataa.


title: Pink Twins

text: Pink Twins on suomalainen taiteilijaduo, jonka muodostavat veljekset Juha Vehviläinen (s. 1978) ja Vesa Vehviläinen (s. 1974). Kuvataidetta ja musiikkia videotaiteessaan yhdistelevä, Helsingissä toimiva duo on ollut aktiivinen vuodesta 1997. Pink Twinsin teoksia on esitetty näyttelyissä ja festivaaleilla jokaisella mantereella ja live-esiintymisiä nähty Euroopassa, Amerikoissa, Aasiassa ja Australiassa.


title: Pink Twins

text: Pink Twinsin taide on tyypillisesti videoinstallaatioiden muodossa, mutta duo tunnetaan myös näyttävistä live-esiintymisistään. Pink Twins julkaisee musiikkiaan myös Spotify-, Apple Music- ja SoundCloud-musiikintoistopalveluissa.


title: Pink Twins

text: Vuonna 2015 Pink Twins oli ehdolla Ars Fennica -palkinnon saajaksi.


title: Pink Twins

text: Nykytaiteen museo Kiasmassa 31.3.2017–14.1.2018 järjestetyn ARS17-näyttelyn ARS17+-verkkonäyttelyssä oli esillä Pink Twinsin teos "Infinity" (2017). Verkossa sijaitseva vuorovaikutteinen ääniteos on miksausalusta, jolla kuka tahansa voi versioida ja yhdistellä sekä julkaista Pink Twinsin äänitaiteesta uusia teoksia.


title: Pink Twins

text: "Infinity" on hankittu Kiasman online-taiteen kokoelmiin.


title: Florian Meisenberg

text: Florian Meisenberg (s. 1980 Berliini) on saksalainen kuvataiteilija ja mediataiteilija. Meisenberg on opiskellut Düsseldorfin taideakatemiassa sekä Skowhegan School of Painting & Sculpture -koulussa. Meisenbergin teoksiin kuuluu maalauksia, veistoksia sekä videotaidetta.


title: Florian Meisenberg

text: Meisenberg on pitänyt omia näyttelyitä muun muassa New Yorkissa, São Paolossa, Lontoossa sekä useassa saksalaisessa kaupungissa.


title: Florian Meisenberg

text: Meisenbergin videoteoksia oli esillä Kiasman ARS17 -näyttelyn verkkotaidekokoelmassa ARS17+ Online Art. Videosarjassa Meisenberg näyttää, miten digitaalista kuvaa voidaan manipuloida lähdekoodia muuttamalla. Meisenberg lisää jpg-kuvien lähdekoodiin filosofisia lainauksia, jotka aiheuttavat sattumanvaraisia muutoksia kuvissa. Muokattavat valokuvat tulevat niin mainosmaailmasta kuin taidehistoriastakin. Meisenberg manipuloi muun muassa Henri Matissen teosta sekä valokuvaa Jackson Pollockista. Videosarjassa Meisenberg pohtii kuvan olemusta ja digitaalisuuden vaikutusta luomusprosessiin. Loppujen lopuksi värikenttiin ja pikseleihin muuttuneet kuvat muistuttavat kaikki toisiaan.


title: Hito Steyerl

text: Hito Steyerl (s. 1966 München) on saksalainen taiteilija ja elokuvantekijä. Hänen teoksensa ovat usein videoinstallaatioita, jotka käsittelevät muun muassa mediaan, teknologiaan, poliittiseen väkivaltaan ja kuvien maailmanlaajuiseen kiertoon liittyviä kysymyksiä. Steyerl tunnetaan myös kirjoittajana ja luennoitsijana.


title: Hito Steyerl

text: Steyerlin kaksi videoinstallaatiota, "Factory of the Sun" (2015) sekä "How Not to be Seen: A Fucking Didactic Educational .MOV File" (2013) oli esillä Kiasman ARS17-näyttelyssä. Vuosina 2012–13 Steyerl toimi vierailevana professorina Kuvataideakatemiassa Helsingissä.


title: Post-internet

text: Post-internet-taide on internet-keskeisessä ympäristössä ja siitä tietoisena luotua taidetta. Se ei kuitenkaan ole sanamukaisesti taidetta internetin jälkeisestä ajasta. Sen keskiössä on internettietoisuus ja internet mielentilana. Yleisesti sen on kuvailtu olevan taidetta internetin vaikutuksesta estetiikkaan, kulttuuriin ja yhteiskuntaan.


title: Post-internet

text: Post-internet ei ole pelkästään taidetta internetistä, vaan internetin työkaluja hyödynnetään muiden aiheiden käsittelyssä. Kun internet-taiteilijat tekivät taidetta verkkoon, post-internet-taitelijat tekevät digitaalisin keinoin taidetta verkon ulkopuolelle.


title: Post-internet

text: Käsite sai alkunsa Marisa Olsonin, Gene McHughin ja Artie Vierkanin keskustellessa internettaiteesta.


title: Metamodernismi

text: Metamodernismi on taiteen suuntaus, joka on etsiytynyt myös liike-elämän analysointiin.


title: Metamodernismi

text: Vuonna 2010 julkaistussa esseessään "Notes on Metamodernism" kulttuuriteoreetikot Timotheus Vermeulen ja Robin van den Akker määrittelevät metamodernin "värähtelyksi modernistisen innostuneen sitoutuneisuuden sekä postmodernin ironisen irtonaisuuden välillä, värähtelyksi toivon ja melankolian, naiiviuden ja tietämisen, empatian ja apatian, yhtenäisyyden ja moninaisuuden, totaalisuuden ja fragmentoituneisuuden sekä puhtauden ja epäselvyyden välillä. He huomauttavat, ettei värähtely ole tasaista, vaan ennemminkin heiluriliikkeen kaltaista, jossa innostus muuttuu fanatismiksi, fanatismi ironiaksi, ironia apatiaksi ja apatia taas innostukseksi. Metamoderni haluaa tietoisesti olla irti ajasta ja paikasta ja viitata moniin aikoihin ja paikkoihin samanaikaisesti: tavoitella alati pakenevaa horisonttia".


title: Metamodernismi

text: Taidepiirit innostuivat van den Akkerin ja Vermeulenin ajatuksista. Läpimurto koettiin marraskuussa 2011, kun New Yorkin Museum of Arts and Design toi avajaisiin van den Akkerin ja Vermeulenin näkemykseen pohjautuvan näyttelyn No More Modern: Notes on Metamodernism. Mukana oli töitä muun muassa Guido van der Werveltä, Mariechen Danzilta ja Pilvi Takalalta.


title: Metamodernismi

text: Suomessa metamodernismi on terminä vielä ottamassa ensiaskeleitaan. Silti se on jo ehditty kääntää uusviattomuudeksi tai -vilpittömyydeksi. Poliittinen blogisti Lilja Tamminen julkaisi alkuvuodesta 2017 suomenkielisen metamodernismia esittelevän artikkelin, joka tulkitsi käsitettä yhteiskunnallisesta näkökulmasta.


title: Tannankyyhky

text: Tannankyyhky ("Alopecoenas ferrugineus") on sukupuuttoon kuollut kyyhkylaji jota esiintyi Tannan saarella Vanuatulla. Se tunnetaan vain Forsterin maalauksesta vuodelta 1774.


title: Hr. Ms. Pieter Florisz (1937)

text: Hr. Ms. Pieter Florisz oli Alankomaiden kuninkaallisen laivaston Jan van Amstel -luokan teräsrunkoinen miinanraivaaja, joka otettiin palvelukseen 1937.


title: Hr. Ms. Pieter Florisz (1937)

text: Alus tilattiin P. Smitiltä Rotterdamista ja sen köli laskettiin 22. marraskuuta 1936. Alus laskettiin vesille 11. toukokuuta 1937 ja se otettiin palvelukseen 13. syyskuuta 1937.


title: Hr. Ms. Pieter Florisz (1937)

text: Aluksen miehistö upotti aluksensa 14. toukokuuta 1940 Enkhuizenissa Alankomaiden antauduttua. Saksalaiset nostivat hylyn ja se liitettiin Saksan laivastoon. Alus muutettiin joulukuussa 1940 torpedoiden keräysalukseksi, jolloin se nimettiin "M-551":ksi.


title: Hr. Ms. Pieter Florisz (1937)

text: Alus päällikkönään Oberleutnant zur See der Reserve Helmut Langer liitettiin elokuussa 1944 27. sukellusvenelaivueeseen, joka vastasi sukellusvenetaktiikan koulutuksesta. Alus palautettiin Alankomaiden laivastolle 1945 ja se kunnostettiin Rijkswerf Willemsoordilla Den Helderissä.


title: Hr. Ms. Pieter Florisz (1937)

text: Alus otettiin palvelukseen alkuperäisellä nimellään vuoden 1946 puolivälissä ja se oli kalastuksenvalvonta-aluksena. Alus lähti 16. syyskuuta 1947 partioalukseksi Hollannin Itä-Intiaan, jossa se myöhemmin palveli Surabayaan sijoitetussa 1. laivueessa miinanraivaajana. Paluunsa jälkeen alus muutettiin puominvalvonta-alukseksi ja se poistettiin alusluettelosta vuonna 1961.


title: Hr. Ms. Pieter Florisz (1937)

text: Alus siirrettiin Zeekadetkorps Nederlandille IJmuideniin vuonna 1962. Alus poistettiin palveluksesta syyskuussa 1976 ja se myytiin romutettavaksi Stolk's Handelsonderneming B.V.:lle Hendrik-Ido-Ambachtiin. Alus kuitenkin makasi ankkurissa useita vuosia.


title: Hr. Ms. Pieter Florisz (1937)

text: Aluksen höyrykone poistettiin kesäkuussa 2005 ja se siirrettiin vanhaan rahtialukseen "C. Bosmaniin". Heinäkuussa 2006 höyryvinssi myytiin samaan alukseen asennettavaksi. Aluksen muitakin osia on säästynyt. S-luokan fregatin Pieter Floriszin ensimmäinen miehistö ostivat osia aluksesta. Lopulta aluksen hylky romutettiin vuonna 2006.


title: David Blandy

text: David Blandy (s. 1976) on englantilainen taiteilija, joka on tunnettu digitaalisesta taiteesta. Hänen taideoppilaitoksensa ovat Slade School of Fine Art ja Chelsea College of Art and Design Lontoossa. Hän hyödyntää taiteessaan aineksia eri kulttuurisista ilmiöistä, kuten hip hop ja soul-musiikki, manga ja anime sekä tietokonepelit.


title: David Blandy

text: Blandyn tuotantoon kuuluu videotaidetta, performansseja ja sarjakuvia, jotka käsittelevät hänen ongelmallista suhdettaan populaarikulttuuriin ja tuovat esiin fantasian ja todellisuuden välisen liukuvan rajan ja jännitteen jokapäiväisessä elämässä. Blandy etsii kulttuurista asemaansa maailmassa. Hänen teoksensa kysyvät humoristisesti, kuinka paljon ihmisen minä on massamedian muodostama, ja onko ihmisellä identiteettiä sen ulkopuolella.


title: David Blandy

text: Liityttyään Grizedale Arts -yhteisöön vuonna 2004 Blandy on jatkanut tutkimustaan videoperformanssissaan "Barefoot Lone Pilgrim" , jossa hän yhdistää todellisen elämän ja virtuaaliseikkailut. Pukeutuneena buddhalaisen Shaolin-munkin asuun, kannettava nauhuri kädessään, hän on ollut erakkona 18. vuosisadan puistossa Surreyssa, tehnyt amerikkalaisen road-tripin ja etsinyt paikkoja, joilla on yhteyksiä soul-musiikkiin New Yorkissa. Yhdellä pyhiinvaellusmatkalla Blandyn munkki etsi Pohjois-Englannin järvialueella "Järvien soulia" (2005) kulkien kahden levykaupan väliä. Todellisiin matkoihinsa Blandy liittää katkelmia elokuvista ja televisio-ohjelmista. Blandy on tehnyt yhteistyötä myös nuorten kanssa dokumenttien ja vaihtoehtoisten videoteosten luomiseksi. "Radio Nights" on syntynyt yhdessä Queen's Parkin nuorten kanssa, ja se tutkii läntisen Lontoon runsasta radiokulttuuria.


title: David Blandy

text: Blandy asuu ja työskentelee Lontoossa ja Brightonissa. Hän on hyvin tuottelias taiteilija, ja hänen teoksiaan on ollut esillä Englannin lisäksi eri puolilla maailmaa taidemuseoissa, gallerioissa ja yksityis- ja ryhmänäyttelyissä.


title: David Blandy

text: Kiasman Ars 17+ Online Art -näyttelyssä on esillä David Blandyn kuusi lyhyttä videota: Jää, Raunio, Sumu, Kuu, Meri ja Auringonlasku (2015), joissa hän on käyttänyt lähtökohtana Caspar David Friedrichin romantiikan ajan maalauksia. Teoksissa pikselöity mieshahmo - Blandyn alter ego - vaeltaa raunioiden tai jään keskellä, sumuisessa vuoristossa tai meren rannalla. Blandy on huomannut videopelejä pelatessaan yhtäläisyyksiä Friedrichin maisemakäsitteen kanssa ja muuttanut ne ikään kuin klassisiksi taistelupelien tapahtumapaikoiksi. Niissä korostuu kuitenkin yksinäisyys ja kadottamisen tunne. Teosten taustamusiikki lisää niiden melankolista henkeä. Lisäksi Kiasman kokoelmissa on Blandyn videoinstallaatio "Crossroads" (2009). Hän osallistui Kiasman näyttelyyn "Thank you for the music" vuonna 2012 sekä Porin taidemuseon näyttelyyn "Phenomena" vuonna 2008.


title: David Blandy

text: Teoksissa korostuu taiteilijan omakuvallinen, yksinäinen hahmo etsimässä itseään ja kulttuurisia vaikutteitaan maisemassa, mikä on Blandyn tuotannon toistuva avainteema.


title: Ed Fornieles

text: Ed Fornieles (s. 1983 Iso-Britannia) on Lontoossa asuva videotaiteilija. Hän opiskeli Oxfordin yliopistossa.


title: Ed Fornieles

text: Fornielesin taide hyödyntää internetiä ja sosiaalista mediaa. Hänen teoksensa "Bathing" on osa Kiasman ARS17+ Online Art -kokoelmaa.


title: Ed Fornieles

text: Fornieles seurusteli kymmenen vuotta näyttelijä Felicity Jonesin kanssa, he erosivat vuonna 2013.


title: Ángelos Pléssas

text: Ángelos Pléssas (, kansainvälisesti usein Angelo Plessas, 1974, Kreikka) on kreikkalainen internettaiteilija. Pléssaksen "Homo Cybersphericus" -teos on osa ARS17+ Online Art -kokoelmaa.


title: Pyykyyhkyt

text: Pyykyyhkyt ("Alopecoenas") on kyyhkyjen heimoon kuuluva lintusuku. Se sisältää aiemmin haavakyyhkyihin ("Gallicolumba") luettuja lajeja. Pyykyyhkyt asuttavat Oseaniaa ja Indonesiaa siten, että wetarinpyykyyhkyt Timorilla ovat läntisimmät, tuamotunpyykyyhkyt Gambier-saarilla itäisimmät ja eteläisimmät ja mariaanienpyyhkyt Saipanilla pohjoisimmat suvun linnut.


title: Pyykyyhkyt

text: Pyykyyhkyt ovat noin rastaan kokoisia pääosin metsissä eläviä lintuja. Ne oleskelevat enimmäkseen maassa. Useimmista lajeista tiedetään erittäin vähän ja monet niistä ovat uhanalaisia. Erityisen alttiita häviämiselle niistä tekee niiden sopeutuminen maaelämään, ja siten haavoittuvaisuus ihmisten mukana levinneille tulokaslajeille. Koska suvun linnut asuttavat saaria, ovat niiden levinneisyysalueet jo lähtökohtaisesti pieniä.


title: Pyykyyhkyt

text: Jako "IOC World Bird List 7.2" mukaan:


title: Khaos Publishing

text: Khaos Publishing Oy on helsinkiläinen vuonna 2014 perustettu kulttuurikustantamo. Kustantamoa olivat perustamassa Iina Esko, Antti Grundstén ja Helen Korpak.


title: Khaos Publishing

text: Kustantamo aloitti julkisen toimintansa 2015 perustamalla verkkokaupan itsenäisille julkaisijoille kesäkuussa, ja julkaisemalla syksyllä ensimmäisen oman teoksensa. Helmikuussa 2016 Khaos Publishing avasi yhdessä Photobooks from Finland -kollektiivin ja Kosminen -kollektiivin kanssa Kosminen-kulttuuritilan Helsinkiin Eerikinkadulle.


title: Nandita Kumar

text: Nandita Kumar (s. 1981 Pamplemousse, Mauritius) on intialainen taiteilija. Hän asuu Mumbaissa ja Aucklandissa. Hänen teoksensa koostuvat videoista, interaktiivisista veistoksista, maalauksista ja animaatioista. Teokset käsittelevät muun muassa ihmisen suhdetta luontoon, kaupungillistumista ja teknologiaa. Kumar on mukana Kiasman Ars 17 -näyttelyssä Helsingissä.


title: Jon Rafman

text: Jon Rafman (1981, Kanada) on kanadalainen kuvataiteilija. Kolme Rafmanin teosta on esillä Kiasman ARS17-näyttelyssä. Rafmanin "Oh the humanity" -teos on osa ARS17+ Online Art -kokoelmaa.


title: Salomoninkyyhky

text: Salomoninkyyhky ("Alopecoenas salamonis") on sukupuuttoon kuollut kyyhkylaji, jota tavattiin Salomonsaarilla. Se tunnetaan vain kahden yksilön perusteella. Yksi löytyi Makiralta vuonna 1882, ja toinen Ramokselta vuonna 1927. Vaikka Makiran sijainti kyseenalaistettiin, se on kuitenkin voimassa. Yritykset löytää laji Makiralta ovat olleet menestyksettömiä. Uudet yritykset lajin löytämiseksi Ramokselta epäonnistuivat, eivätkä maanomistajat tunteneet lajia. Enää ei ole epäilystä siitä, että lajin viimeinen edustaja on kuollut, mahdollisesti jonkin aikaa sitten. On uskottavaa, että salomoninkyyhky on aikoinaan asuttanut myös muita alueen saaria. Laji on voinut kierrellä pienillä saarilla, kun tilapäiset linnut ilmaantuivat suuremmille saarille, tai sitten nämä kaksi yksilöä vain edustivat heikentyneen kannan viimeisiä yksilöitä.


title: Charles Richardson

text: Charles Richardson (s. 1979, Iso-Britannia) on brittiläinen kuvataiteilija, joka käyttää kolmiulotteisia kuvia osana teoksiaan. Richardsonin teoksia on osana Kiasman ARS17+ Online Art -kokoelmaa.


title: Juha van Ingen

text: Juha van Ingen (s. 1963, Suomi) on suomalainen taiteilija. Juha van Ingenin teos ASLAP (2015) on osa Kiasman ARS17-näyttelyä ja teos Web-Safe osa ARS17+ Online Art -kokoelmaa.


title: Shamshi-Adad V

text: Shamshi-Adad V toimi Assyrian kuninkaana arviolta vuosina 824–811 eaa.


title: Shamshi-Adad V

text: Hän oli Salmanassar III:n poika ja seuraaja. Hänellä oli vaimonaan kuningatar nimeltä Shammuramat (Tunnetaan myös nimellä Semiramis) Hänellä oli ainakin yksi poika, Adad-nirari III.


title: Shamshi-Adad V

text: Shamsi-Adadin hallituskauden ensimmäisinä vuosina oli vakavia taisteluja hänen isänsä Salmanassar III:n perinnöstä. Kapinaa johti Shamshi-Adadin veli Assur-Danin-pal, kapina oli puhjennut jo Salmanassar III:n hallituskauden lopulla ja jatkui Shamsi-Adadin viidenteen hallitusvuoteen saakka. Tällainen suvun sisäinen kiistely heikensi Assyrian valtakuntaa useiden vuosikymmenien ajan, kunnes Tiglat-Pileser III toi uudistuksia Assyrian hallintoon.


title: Shamshi-Adad V

text: Myöhempinä vuosinaan Shamsi-Adad kampanjoi Mesopotamiassa Babyloniaa vastaan useampaan otteeseen.


title: Rachel Maclean

text: Rachel Maclean (s. 1987 Edinburgh) on brittiläinen videotaiteilija, joka asuu ja työskentelee Glasgow’ssa. Hän valmistui Edinburgh College of Artista vuonna 2009.


title: Rachel Maclean

text: Maclean edustaa Skotlantia vuoden 2017 Venetsian biennaalissa. Hänen teoksensa "Let It Go" on osa suomalaista ARS17+ Online Art -kokoelmaa.


title: Irina Malgina

text: Irina Malgina (s. 8. kesäkuuta 1973 Murmansk) on uransa päättänyt venäläinen ampumahiihtäjä. Hän voitti maailmanmestaruuden vuonna 2006 Pokljukassa sekaviestissä. Anterselvan MM-kilpailuissa 2007 hän oli sprintissä 39:s, takaa-ajossa 43:s ja sekaviestissä yhdeksäs. Maailmancupissa on voitti yhden osakilpailun kaudella 2006–2007 Östersundissa normaalimatkalla kauden avauskilpailussa. Yhteensä Malgina osallistui 63:een maailmancupin osakilpailuun sijoittuen parhaimmillaan kokonaistuloksissa 26:nneksi kaudella 2001–2002.


title: Wizardry

text: Wizardry on Sir-techin kehittämä roolipelisarja, jota pidetään Ultima-sarjan ohella lajityypin syntyyn merkittävästi vaikuttaneena.


title: Wizardry

text: Sarjan ensimmäinen peli "" on julkaistu vuonna . Pelin kehittivät Robert J. Woodhead ja Andrew C. Greenberg.


title: Wizardry

text: Sarjaa pidetään yhtenä lajityypin määrittelijöistä "Ultiman" ja "Might and Magic"-sarjan ohella.Sarjaan on tehty Japanissa useita "spin-off" pelejä:


title: Mercedes-Benz GLA-sarja

text: Mercedes GLA-sarja on kompakti crossover jota Mercedes-Benz on valmistanut vuodesta 2014. Se esiteltiin Shanghain autonäyttelyssä 2013.


title: Imabari

text: Imabari () on Japanin kaupunki Shikokun saarella Ehimen prefektuurissa. Se sijaitsee Seton sisämeren rannalla prefektuurin pohjoisosassa pääkaupunki Matsuyaman koillispuolella. Kaupungissa on 165 061 asukasta (vuonna 2015) ja sen pinta-ala on 419,13 neliökilometriä.


title: Imabari

text: Imabarissa sijaitsi muinoin Iyon provinssin pääkaupunki ("kokufu"). Se toimi keskiajalla "Murakami-suigun"-merirosvojen tukikohtana ja kehittyi myöhemmin Edo-kaudella 1600–1800-luvuilla Imabarin daimiokunnan linnanaluskaupunkina. Kaupunkioikeudet Japanin nykyisen kuntalaitoksen puitteissa Imabarille annettiin vuonna 1920. Sinne syntyi telakkateollisuutta sekä pyyhkeiden tuotantoa ja muuta tekstiiliteollisuutta; siellä tuotetaan noin puolet Japanin pyyhkeistä. 100 000 asukkaan rajan Imabari ylitti vuonna 1962, ja siitä tuli vuonna 2005 Ehimen prefektuurin toiseksi suurin kaupunki, kun siihen liitettiin useita ympäristön kuntia. Kaupungin merkittävimpiin nähtävyyksiin kuuluvat Imabarin linna ja Ōyamazumin pyhäkkö. Se toimii Onomichiin johtavan Shimanami-kaidō-saaristotien lähtöpaikkana. Imabaria palvelee JR Shikokun Yosan-linja.


title: Nabonassar

text: Nabû-nāṣir (kreikaksi: Ναβονάσσαρος, josta kieliasu "Nabonassar") oli Babylonian kuninkaana arviolta vuosina 747-734 eaa. Hän syrjäytti vallananastajan, edeltäjänsä Nabu-Šuma-iškunin. "ABC 1 Chronicle" alkaa Nabonassarin noususta valtaistuimelle. Hänen valtakaudellaan alkoi aikakausi, jolle oli ominaista kronologisesti täsmällisten historiallisten tietojen järjestyksellinen kirjaaminen.


title: Nabonassar

text:
Naboanssarista ei tiedetä hänen syntyperäänsä eikä hänen sukulaisistaan. Hänen kolmantena vuotenaan Tiglatpileser III tuli Assyrian kuninkaaksi ja viidentenä vuotena Humban-nikaš tuli Elamin kuninkaaksi.
Tiglatpileser III hyökkäsi Babyloniin syksyllä Tishritu kuukauden aikana oltuaan vain noin puoli vuotta Assyrian kuninkaana. Nabonassarista näyttää tulleen Assyrian vasalli jossakin vaiheessa Tiglatpileser III:n hyökkäysten jälkeen.


title: Aarne Huuskonen

text: Aarne Ilmari Huuskonen (6. marraskuuta 1898 Viipuri – 25. joulukuuta 1980) oli suomalainen filosofian tohtori ja kouluneuvos.


title: Aarne Huuskonen

text: Huuskosen vanhemmat olivat director cantus Otto Huuskonen ja Vilhelmiina Pyykkö. Hän pääsi ylioppilaaksi 1918 ja valmistui filosofian kandisaatiksi 1923, lisensiaatiksi 1929 ja tohtoriksi 1932.


title: Aarne Huuskonen

text: Huuskonen oli Toukolan vapaaopiston johtajana 1927–1934, Uudenmaan piirin vt. kansakoulujen tarkastajana 1934–1935 ja Porin kaupungin suomenkielisten kansakoulujen tarkastajana 1935. Tämän jälkeen hän oli vuodesta 1936 Helsingin kansakoulujen tarkastajana. Huuskonen oli väestönsuojelutyön johdossa Helsingissä 1938–1944 ja toimi Helsingin Suurtalkoiden ja Nuorten talkoiden talkoopäällikkönä ynnä muissa tehtävissä 1942–1946.


title: Aarne Huuskonen

text: Huuskonen oli jäsenenä Suomen retkeilyliiton, Kansakoulunopettajien jatko-opintoyhdistyksen, valtion retkeilylautakunnan, Suomen kasvatusopillisen yhdistyksen ja Uuden kasvatuksen 1iiton johtokunnissa.


title: Heksyyliamiini

text: Heksyyliamiini eli n-heksyyliamiini on orgaaninen yhdiste, joka luokitellaan primääriseksi amiiniksi. Aine on normaaliolosuhteissa olomuodoltaan väritöntä nestettä. Sen kemiallinen kaava on CHN ja rakennekaava CH(CH)NH. Heksyyliamiinista käytetään myös nimiä "1-heksyyliamiini" ja "1-aminoheksaani".


title: Heksyyliamiini

text: Heksyyliamiinin moolimassa on 101,19 g/mol, sulamispiste –22,9 °C, kiehumispiste 131–132 °C, suhteellinen tiheys 0,77 g/cm (vesi = 1,0 g/cm), leimahduspiste 29 °C (o.c.) ja CAS-numero 111-26-2. Aine on myrkyllistä vesieliöille. Heksyyliamiini on keskivahva emäs.


title: Ducati 1198

text: Ducati 1198 on Ducatin valmistama urheilullinen moottoripyörämalli. Sitä valmistettiin vuosina 2009–2011. 2011 valmistettiin myös 1198 SP mallia. Se on Ducati 1098 seuraaja ja hyvin samankaltainen, mutta omaa enemmän tehoa ja vääntöä, sekä uudelleen suunnitellut pyörät, kevyemmät ajovalot, luistonesto, sekä muutamia muutoksia maalipinnassa.


title: Ducati 1198

text: Carlos Checa voitti 1198:lla Superbiken maailmanmestaruuden 2011.


title: Marugame

text: Marugame () on Japanin kaupunki Shikokun saarella Kagawan prefektuurissa. Se sijaitsee Seton sisämeren rannalla Sanukin tasangolla prefektuurin pääkaupungin Takamatsun länsipuolella. Kaupungissa on 109 922 asukasta (vuonna 2017) ja sen pinta-ala on 111,78 neliökilometriä. Siihen kuuluu myös useita Seton sisämeren saaria.


title: Marugame

text: Marugame kehittyi satamakaupunkina, Kotohiran pyhäkölle suuntaavien pyhiinvaeltajien kauttakulkupaikkana ja 1600-luvulta lähtien linnanaluskaupunkina. Marugamen linna on kuuluisa kivimuureistaan, jotka ovat Japanin korkeimmat. Kaupunkioikeudet Japanin nykyisen kuntalaitoksen puitteissa Marugame sai vuonna 1899. Vuonna 2005 sen hallinto järjestettiin uudelleen ja se laajeni huomattavasti, kun siihen liitettiin Ayautan ja Hanzanin kauppalat. Marugame tunnetaan viuhkojen ("uchiwa") valmistuksesta; perinne yltää Edo-kauden alkupuolelle saakka, ja nykyään noin 90 prosenttia Japanin viuhkoista valmistetaan Marugamessa. Kaupungin nähtävyyksiin kuuluvat esimerkiksi Marugamen Gen’ichirō Inokuman nykytaiteen museo eli MIMOCA ja Nakazu-banshōenin japanilainen puutarha. Marugamea palvelee JR Shikokun Yosan-linja.


title: Victor Backman

text: Victor Backman (s. 16. kesäkuuta 1991 Öckerö, Ruotsi) on ruotsalainen jääkiekkoilija. Hän on pelipaikaltaan oikea laitahyökkääjä. Backman on pelannut urallaan kotimaansa lisäksi myös Tanskassa, Norjassa ja Suomessa.


title: Victor Backman

text: Backman on SH84:n kasvatti. Hän oli kaudella 2008–2009 seuran J18-junioreiden paras pistemies ja maalintekijä J18 Elitissä tehoilla 22+15=37. J18 Allsvenskanin pudotuspeleissä Backman jakoi kolmella osumallaan Frölundan sisäisen maalipörssin voiton kolmen muun pelaajan kanssa. Kaudella 2009–2010 hän oli seuran J20-junioreiden paras pistemies tehoilla 17+15=32. Kaudella 2010–2011 Backman voitti koko J20 SuperElitin piste- ja maalipörssin tehoilla 36+35=71, mikä on koko sarjan yhden kauden runkosarjan piste-ennätys. Backman nousi myös SuperElitin kaikkien aikojen toiseksi eniten maaleja yhden kauden runkosarjassa tehneeksi pelaajaksi Magnus Kahnbergin (45 maalia kaudella 1999–2000) jälkeen. Hän sijoittui seitsemällä osumallaan pudotuspelien maalipörssissä toiseksi edellään vain joukkuetoveri Johan Sundström. Sundström voitti kauden päätteeksi SuperElitin mestaruuden. Hän voitti kauden aikana myös Junior European Trophyn mestaruuden.


title: Victor Backman

text: Backman debytoi kaudella 2010–2011 myös Frölundan Elitserien-joukkueessa, jossa hän pelasi 17 runkosarjaottelua ilman tehopisteitä. Backman teki Elitserien-debyyttinsä 23. marraskuuta 2010 vieraissa Linköpings HC:tä vastaan. Hän pelasi myös yhden European Trophy -ottelun, jossa Backman teki yhden maalin. Hän pelasi kauden aikana miesten pelejä myös kaksi ottelua Ruotsin kolmanneksi korkeimmalla sarjatasolla I-divisioonan Kungälvs IK:ssa.


title: Victor Backman

text: Maaliskuussa 2011 Backman teki Frölundan kanssa kaksivuotisen Elitserien-sopimuksen. Elokuussa seura lainasi hänet toistaiseksi voimassa olevalla sopimuksella sarjatasoa alemmas HockeyAllsvenskan-joukkue Borås HC:hen. Backman pelasi siellä pääosan kaudesta 2011–2012, joka toi hänelle 44 runkosarjaottelussa tehot 10+16=26 ja kymmenessä Kvalserien AS:n ottelussa yhdeksän syöttöpistettä. Backman oli runkosarjassa Boråsin paras pistemies. Kvalserienissä hän jakoi yhdeksällä syöttöpisteellään joukkueen sisäisen syöttöpörssin voiton Jens Karlssonin kanssa sekä voitti tehotilaston lukemalla +5. Borås onnistui säilyttämään kauden päätteeksi sarjapaikkansa, mutta menetti sen lopulta taloudellisista syistä Kvalserienissä kolmanneksi sijoittuneelle Asplöven HC:lle.


title: Victor Backman

text: Backman pelasi kauden 2011–2012 aikana Frölundan Elitserien-joukkueessa kahdeksan runkosarjaottelua tehopistein 2+1=3 ja viisi ET-ottelua tehden yhden maalin. Hän teki ensimmäisen Elitserien-maalinsa Tapaninpäivänä 26. joulukuuta 2011 Timrå IK:ta vastaan. Backman onnistui ottelussa maalinteossa myös voittomaalikilpailussa, jossa hänen osumansa ratkaisi Frölundalle 2–1-voiton. Kauden jälkeen, toukokuussa 2012 seura lainasi Backmanin koko kauden 2012–2013 sopimuksella Allsvenskan-joukkue VIK Västerås HK:hon. Tammikuun 2013 lopulla hänen osoitteensa vaihtui samassa sarjassa pelaavaan IK Oskarshamniin. Backman oli nousukarsinnoissa joukkueen paras pistemies ja syöttäjä tehoilla 1+5=6.


title: Victor Backman

text: Kaudeksi 2013–2014 Backman teki IK Oskarshamnin kanssa kaksivuotisen sopimuksen. Elokuun 2013 lopulla hän palasi try-outille Frölundaan, jossa Backman pelasi kaksi ET-ottelua, mutta jäi ilman jatkosopimusta. Kesken kauden 2014–2015, marraskuussa 2014 hän siirtyi Oskarshamnista Tanskan Metal Ligaenin Herning Blue Foxiin. Backman voitti kauden aikana Metal Cupin. Kaudeksi 2015–2016 hän siirtyi vuoden mittaisella sopimuksella toiseen Metal Ligaen -seuraan, Herlev Eaglesiin. Backman nousi joukkueen kapteeniksi. Hän oli tehoilla 11+13=24 Eaglesin paras maalintekijä ja sijoittui joukkueen sisäisessä pistepörssissä toiseksi Tuomas Muhosen kanssa edellään Conny Strömberg.


title: Victor Backman

text: Backman siirtyi kaudeksi 2016–2017 vuoden mittaisella sopimuksella Norjan GET-ligaenissa pelaavan Stjernen Hockeyn paitaan. Hän nousi joukkueen kapteeniksi ja voitti Stjernenin sisäisen piste-, maali- ja syöttöpörssin tehoilla 26+28=54. Backman sijoittui koko liigan pistepörssissä neljänneksi. Kaudeksi 2017–2018 hän siirtyi vuoden mittaisella sopimuksella SM-liigajoukkue Hämeenlinnan Pallokerhoon. Loukkaantumiset vaikeuttivat kuitenkin Backmanin sopeutumista joukkueeseen ja hän teki yhdeksässä pelaamassaan ottelussa vain yhden maalin. Backmanin sopimus purettiin yhteisymmärryksessä marraskuussa 2017.


title: Tangaroa

text: Tangaroa tai Tangaloa (Ta'aroa, Tagaroa) on yksi Tyynen valtameren ja Polynesian tärkeimmistä jumalista. Hän on meren jumala ja kaiken luoja.


title: Tangaroa

text: Marquesasaarilla Tangaroa on tuulten ja kalastuksen jumala, ja häntä kutsutaan nimellä Tana’oa. Kerrotaan myös, että aikojen alussa hän asui taivaissa ja hallitsi yötä, kunnes Atea syntyi hänestä. Tahitin kansanperinteessä Tangaroa asui tummassa simpukankuoressa, josta hän lopulta muotoili taivaan ja maan.


title: Tangaroa

text: Uuden-Seelannin maorit pitävät häntä meren jumalana ja alkujumala Papan, maan jumalattaren, ja Rangin, taivaan jumalan, poikana. Alussa oli vain tyhjyyttä, jossa kellui simpukka, Rumia. Sen munamaisen muodon sisällä liikkui jokin: Tangaroa. Hän oli tehnyt itse itsensä eläväksi ja oli odottanut tilaisuutta päästä luomaan maailma. Hän pinnisti voimansa äärimmilleen ja simpukka halkesi kahtia. Tangaroa nosti simpukan toisen puoliskon taivaankanneksi ja toisen hän asetti maaperäksi. Muita tarvikkeita Tangaroalla ei ollut työtään varten, joten hän teki maan mullan omasta lihastaan, selkärangastaan vuoristot ja sisäelimistään pilvet. Kynsistään hän loi meressä eläville kuoren ja suomut. Seuraavaksi Tangaroa kutsui muut jumalat näkyviin ruumiistaan. Etenkin käsityöläisjumala Tu auttoi puiden ja eläinten luomisessa. Sitten tuli ensimmäisten ihmisten, Tilin ja Hinan vuoro. Jumalat suostuttelivat nämä tutustumaan ja lisääntymään. Tangaroan mielestä kaikilla hänen luomuksillaan oli kuori: taivaan kuori sisälsi auringon, kuun ja tähdet, maan kuori kivet, joet ja järvet; jopa ihmisillä oli kuori: naisen kohtu, josta syntyi uutta elämää.


title: Ducati 1199

text: Ducati 1199 Panigale on Ducatin valmistama urheilullinen moottoripyörämalli. Se esiteltiin 2011 Milanon moottoripyöränäyttelyssä. Ducati 1199 on 1198 mallin seuraaja. Se on nimetty Borgo Panigale kylän mukaan.


title: Ducati 1199

text: Syyskuussa 2012 Team Scuderia Zone Rouge Ducati 1199 Panigale talli voitti Le Mansin 24 tunnin ajon moottoripyörien avoimen luokan ja oli kokonaiskilpailun 32. Kuljettajinaan Stéphane Pagani, Phillipe Teissier ja Hervé Royer.


title: Ducati 1199

text: Kolme vuotta myöhemmin Chaz Davies ajoi Superbikessa kaudella 2015 yhteispisteissä toiseksi 1199 Panigale R mallilla.


title: Émile Senart

text: Émile Senart (1847–1928) oli ranskalainen indologi. Hän tutki buddhalaisuutta ja intialaisia piirtokirjoituksia. Hän oli ajan etevimpiä alan tuntijoita.


title: Oskari Kumpu

text: Oskari Viljami Kumpu (29. tammikuuta 1889 Askola – 25. kesäkuuta 1935 Aunus) oli suomalainen painija, joka osallistui vuoden 1912 kesäolympialaisiin Tukholmassa. Suomen sisällissodan jälkeen hän pakeni Neuvosto-Venäjälle, jossa hän loi uran puna-armeijan upseerina.


title: Oskari Kumpu

text: Askolassa syntynyt ja sieltä myöhemmin Helsinkiin muuttanut Kumpu oli ammatiltaan työmies. Hän edusti Helsingin Jyryä ja saavutti kreikkalais-roomalaisen painin SM-kisoissa kaksi mitalia raskaassa keskisarjassa vuosina 1914 ja 1916. SM-kultaa Kumpu voitti raskaassa sarjassa vuonna 1917. Hän osallistui myös vuoden 1912 Tukholman olympialaisiin, jossa hän hävisi ensimmäisellä kierroksella Italian Oreste Arpèlle.


title: Oskari Kumpu

text: Vuoden 1918 sisällissodassa Kumpu taisteli Helsingin Jyryn urheilijoista muodostetun Jyryn komppanian riveissä ja pakeni sodan jälkeen Neuvosto-Venäjälle. Hän suoritti tiedustelu-upseeri kurssin Pietarin kansainvälisessä punaupseerikoulussa, josta hän valmistui 1919. Venäjän sisällissodassa hän osallistui Itä-Karjalan taisteluihin suomalaisia heimosotureita vastaan. Tammikuussa 1922 Kumpu oli mukana Toivo Antikaisen johtamalla maineikkaalla Kiimasjärven retkellä, jolloin puna-armeijan hiihtopataljoona löi suomalaisjoukot ja pakotti heidät perääntymään rajan ylitse.


title: Oskari Kumpu

text: Myöhemmin 1920-luvulla Kumpu jatkoi painiuraansa Neuvostoliitossa legendaarisen Ivan Poddubnyin valmennuksessa, muttei saavuttanut suurta menestystä ja palasi vuosikymmenen lopulla armeijan palvelukseen. Vuonna 1933 hänet nimitettiin yliluutnanttina Aunuksen piirin sotilaskomissaariksi. Kumpu hukkui Aunuksen kaupungin läpi virtaavaan Alavoisenjokeen uintiretkellään kesäkuussa 1935. Toivo Vähän muistelmien mukaan Kumpu tunnettiin ystävällisestä ja vaatimattomasta luonteestaan. Hän oli myös Neuvostoliiton kommunistisen puolueen jäsen.


title: Bakoye

text: Bakoye on Senegalin alkujoki Guineassa ja Malissa. Sen pituus on 561 kilometriä ja valuma-alue 85 600 neliökilometriä.


title: Bakoye

text: Joki saa alkunsa Menienvuorilta 760 metrin korkeudessa. Se virtaa koskien ja putousten kautta kohti pohjoisen tasankoa ja yhtyy Bafoulabén luona Bafingiin muodostaen Senegaljoen. Bakoyen keskimääräinen virtaus on 170 kuutiometriä sekunnissa. Sen tärkein sivujoki on Baoulé.


title: Bakoye

text: Bakoye tarkoittaa mandingon kielellä ’valkoista jokea’. Bafing on puolestaan ’musta’ ja Baoulé ’punainen’ joki.


title: André Weil

text: André Weil (; 6. toukokuuta 1906 – 6. elokuuta 1998) oli vaikutusvaltainen ranskalainen matemaatikko, joka tunnetaan perustavanlaatuisesta työstään lukuteorian ja algebrallisen geometrian alalla. Hän oli Bourbaki-ryhmän perustajajäsen ja ryhmän alkuvaiheessa sen tosiasiallinen johtaja. Filosofi Simone Weil oli hänen sisarensa.


title: André Weil

text: André Weil syntyi Pariisissa. Hänen vanhempansa olivat syntyperältään juutalaisia, joista isä Bernhard Weil oli kotoisin Strasbourgista, äiti Selma o.s. Reinherz Venäjältä. Bernhard Weil oli kuitenkin luopunut juutalaisesta uskonnosta eikä mielellään puhunut juutalaisesta syntyperästään. Vuosien 1870–1871 Ranskan ja Preussin sodan jälkeen hän oli paennut tuolloin Saksaan liitetystä Elsass-Lothringenista Ranskaan.


title: André Weil

text: André Weilin ainoa sisarus oli kuuluisa filosofi Simone Weil. André opiskeli Pariisissa, Roomassa ja Göttingenissä ja väitteli tohtoriksi vuonna 1928. Oleskellessaan Saksassa hän ystävystyi Carl Ludwig Siegelin kanssa. Vuodesta 1930 lähtien hän vietti kaksi lukuvuotta Aligarh Muslim Universityssä Intiassa. Paitsi matematiikasta, Weil oli koko ikänsä kiinnostunut myös klassisesta kreikkalaisesta ja latinalaisesta kirjallisuudesta, hindulaisuudesta ja sanskritinkielisestä kirjallisuudesta, ja hän vuonna 1920 hän opiskeli sanskritia. Opetettuaan vuoden Aixin–Marseillesin yliopistossa hän opetti seuraavat kuusi vuotta Strasbourgissa. Hän meni naimisiin Évelinen kanssa vuonna 1937.


title: André Weil

text: Toisen maailmansodan alkaessa Weil oli Suomessa Lars Ahlforsin kutsumana ja tapasi tällöin myös Rolf Nevanlinnan.. Hänen puolisonsa Éveline palasi Ranskaan ilman häntä. Weil pidätettiin Suomessa talvisodan alettua, koska häntä virheellisesti epäiltiin vakoilusta; hänen vaimonsa Éveline oli jo sitä ennen palannut Ranskaan. Usein on väitetty, että hänet olisi uhattu teloittaa, mikä kuitenkaan ei pidä paikkansa; tapausta tutkineen Osmo Pekosen mukaan hänet oli sen sijaan päätetty karkottaa, jottei tapaus aiheuttaisi ristiriitoja Suomen ja Ranskan välille. Weil joutuikin poistumaan maasta Tornion kautta, jossa hänet luovutettiin rajalla Ruotsin viranomaisille. Palattuaan Ranskaan hänet pidätettiin Le Havreen tammikuussa 1940. Häntä syytettiin sotilaskarkuruudesta, ja häntä pidettiin vankina ensin Le Havressa, sitten Rouenissa. Ajan helmikuusta toukokuuhun hän vietti Rouenin Bonne-Nouvellen sotilasvankilassa, ja siellä hän laati teoksensa, joka teki hänet kuuluisaksi. Hän joutui oikeuden eteen 3. toukokuuta 1940. Hänet tuomittiin viideksi vuodeksi vankeuteen, mutta hän pyysi oikeutta liittyä sen sijaan sotaväkeen, ja hänelle tarjottiin mahdollisuus liittyä Cherbourg-Octevillen rykmenttiin. Ranskan kukistuttua saman vuoden kesäkuussa hän matkusti perheensä luo Marseilleen, joka tuolloin kuului miehittämättömään Vichyn Ranskaan. Sieltä hän siirtyi Clermont-Ferrandiin, jossa hän tapasi vaimonsa Évelinen, joka oli asunut Saksan miehittämässä Pohjois-Ranskassa.


title: André Weil

text: Tammikuussa 1941 Weil perheineen matkusti meritse Marseillesta New Yorkiin. Loput sota-ajasta hän vietti Yhdysvalloissa, jossa häntä tukivat Rockefeller-säätiö ja John Simon Guggenheimin muistosäätiö. Kahden vuoden ajan hän opetti matematiikkaa Lehigh’n yliopiston yliopistossa, jossa hän ei saanut osakseen asianmukaista arvostusta, hänen työkuormansa oli ylisuuri ja palkkansa pieni, mutta toisin kuin opiskelijoita, häntä ei olisi voitu kesken kaiken määrätä sotapalvelukseen. Hän vihastui Lehighille liian suuren opetusvelvollisuutensa vuoksi ja vannoi, ettei enää koskaan puhuisikaan Lehighistä. Lopulta hän jättikin työnsä Lehighissä, muutti Brasiliaaan ja opetti São Paulon yliopistossa vuosina 1945–1947 työtoverinaan Oscar Zariski. Sen jälkeen hän palasi Yhdysvalloissa ja opetti Chicagon yliopistosa vuosina 1947–1958 ennen siirtymistään Institute for Advanded Studyyn, jossa tähän toimi loppuajan urastaan. Hän piti esitelmiä Kansainvälisessä matemaatikkokonferenssissa (ICM) Massachusettsin Cambridgessä vuonna 1950 ja Amsterdamissa vuonna 1954 sekä Helsingissä vuonna 1978, jolloin hän oli pääesitelmöitsijänä. Vuonna 1979 Weil jakoi Jean Lerayn kanssa matematiikan toisen Wolfin palkinnon.


title: André Weil

text: Weil teki perustavan tärkeää tutkimusta monilla matematiikan aloilla. Hänen tärkein aikaansaannoksensa oli syvällisen yhteyden löytäminen algebrallisen geometrian ja lukuteorian välillä. Tämä alkoi hänen väitöskirjastaan, joka vuonna 1928 johti Mordellin–Weilin lauseeseen, jota Siegel pian sovelsi todistaessaan kokonaislukupisteitä koskevan lauseensa. Mordellin lauseelle oli jo aikaisemmin esitetty "ad hoc" -todistus, mutta Weil todisti sen uudella tavalla.


title: André Weil

text: Weilin suurimpiin saavutuksiin kuuluu hänen 1940-luvulla todistamansa Weilin lause, joka on Riemannin hypoteesin tietynlaisia käyriä koskeva erikoistapaus. Siihen liittyen hän kirjoitti vuosina 1942–1946 algebrallisen geometrian perusteita käsitelleen teoksen "Foundations for algebral geometry". Niin sanotuilla "Weilin konjektuureilla" oli vuoden 1950 aikoihin suuri vaikutus, ja ne todistivat myöhemmin Bernard Dwork, Alexander Grothendieck Michael Artin ja lopullisesti Pierre Deligne, joka sai todistuksen vaikeimman osuuden päätökseen vuonna 1973.


title: André Weil

text: Weil keksi 1930-luvun lopulla Adelen renkaan kehittäen täten eteenpäin Claude Chevalleyn jo aikaisemmin esittämää idelien teoriaa, ja todisti niin avulla Riemannin–Rochin lauseen, jonka todistuksen erään version hän julkaisi vuonna 1967 teoksessaan "Basic Number Theory". Hänen "matriisijakajiin" (vektorikimppuihin) perustuva todistuksensa Riemannin–Rochin lauseelle ennakoi eräitä vasta paljon myöhemmin omaksuttuja ideoita kuten kimppujen moduliavaruuksia. Weilin Tamagawan lukuja koskenutta konjektuuria ei moneen vuoteen kyetty todistamaan. Vuonna 1967 hän esitti toisen tunnetun "Weilin konjektuurin", jonka Serge Langin vaatimuksesta alettiin myöhemmin nimittää Taniyaman-Shimuran otaksumaksi, sillä vastaavan otaksuman oli esittänyt Taniyama Nikkōn konferenssissa jo vuonna 1955. Weilin asenne konjektuureihin nähden oli, että arvausta ei pitäisi kevyin perustein nimittää konjektuureiksi ja että Taniyaman konjektuuria voitiin perustellusti pitää todennäköisenä vasta 1960-luvun lopulla suoritettujen suurimittaisten laskentatöiden jälkeen.


title: André Weil

text: Weil saavutti merkittäviä tuloksia myös Potryagin dualiteetin ja differentiaaligeometrian alalta. Yleisen topologian alalla hän otti käyttöön uniformiavaruuden käsitteen sivutuotteena yhteistyöstään Bourbaki-ryhmän kanssa, jonka perustajiin hän kuului. Hän tutki myös lyhteiden teoriaa, mikä tosin ei juuri ilmene hänen julkaistuista tutkielmistaan, mutta hänen kirjeenvaihtonsa Henri Cartanin kanssa 1940-luvun lopulla on myöhemmin julkaistu ja osoittautunut merkitykselliseksi.


title: André Weil

text: Hän osoitti myös, että niin sanottu Weilin esitystapa, jonka Irving Segal ja Shale olivat jo aikaisemmin ottaneet käyttöön kvanttimekaniikassa, tarjosi ajanmukaisen viitekehityksen neliömuotojen klassisen teorian ymmärtämiseksi. Siitä sai alkusysäystensä myös muiden tekemä tutkimustyö, jossa löydettiin yhteys esitysteorian ja theta-funktioiden välillä.


title: André Weil

text: Hän kirjoitti useita kirjoja myös lukuteoriasta. Weil valittiin Royal Societyn ulkomaiseksi jäseneksi vuonna 1966.


title: André Weil

text: Weilin ajatuksilla oli suuri vaikutus Bourbaki-ryhmän kirjoituksiin ja seminaareihin sekä ennen toista maailmansotaa että sen jälkeen.


title: André Weil

text: Omaelämäkertansa sivulla 114 Weil mainitsee, että juuri hän ensimmäisenä otti käyttöön tyhjän joukon nykyisen merkin (Ø) ja että hän otti sen norjan aakkostosta, jossa Ø vastaa suomen Ö:tä. Symboli esiintyi ensimmäisen kerran Bourbaki-ryhmän teoksessa "Les structures fondamentales de l'analyse" vuonna 1939. Ainoana Bourbaki-ryhmän jäsenistä Weil osasi norjaa.


title: André Weil

text: Weil sanoi matematiikan tulevaisuudesta:


title: André Weil

text: Intialaisella hindufilosofialla oli suuri vaikutus Weiliin. Omaelämäkerrassaan hän sanoi, että ainoat häneen vedonneet uskonnolliset ajatukset olivat peräisin hindulaisesta filosofiasta. Vaikka hän oli agnostikko, hän kunnioitti uskontoja. Hän luki Vivekanandaa, ja Ramakrishna teki häneen syvän vaikutuksen.


title: André Weil

text: Matemaattiset teokset:


title: André Weil

text: Koottuja tutkielmia:


title: André Weil

text: Omaelämäkerta:


title: Pyhä Monica

text: Pyhä Monica (322 Tagaste – 387 Ostia) oli 4. vuosisadalla elänyt kristitty pyhimys ja leski, joka tunnetaan erityisesti pyhän Augustinuksen äitinä. Häntä kunnoitetaan katolisuudessa, ortodoksisuudessa, anglikaanisuudessa ja luterilaisuudessa. Hänen juhlansa oli aikaisemmin 4. toukokuuta ja nykyään 27. elokuuta eli yhden päivän ennen poikansa Augustinuksen juhlapäivää. Suuri osa mitä pyhästä Monicasta tiedetään on peräisin pyhän Augustinuksen kirjoituksista. Naista kunnioitetaan vaikeiden avioliittojen, aviorikosten uhrien, verbaalin pahoinpitelyn ja sukulaisten kääntymyksen suojeluspyhimyksenä. Hänen reliikkinsä vietiin väitetysti Ostiasta Roomaan, jossa ne ovat San Agostinon kirkossa.


title: Pyhä Monica

text: Pyhä Monica syntyi kristittyyn perheeseen vuonna 332 Tagastessa, Pohjois-Afrikassa. Tultuaan avioikään hänen vanhempansa naittivat hänet väkivaltaiselle pakanalle nimeltä Patricius. Vaimo kesti kärsivällisyydellä aviomiehensä kohtelua ja vuoden ennen kuolemaansa, jolloin pyhä Augustinus oli 17 vuotta vanha, mies kääntyi kristityksi. Perheessä oli kolme lasta, Navigius, Augustinus ja Perpetua. Pojista pyhä Augustinus lähetettiin Karthagoon kehittämään taitojaan ja sivistymään. Hän vietti osittain kevyttä elämää, josta hänen äitinsä vastusti häntä tämän manikealaisuuden lisäksi. 29-vuotiaana pyhä Augustinus päätti lähteä Roomaan, mitä pyhä Monica vastusti peläten tämän kääntymyksen lykkääntyvän. Poika jatkoi suunnitelmassaan ja äiti päätti seurata tätä. Kaupunkiin saapuessaan pyhä Monica sai tietää pojan menneen Milanoon, missä hän oli tullut pyhän piispa Ambrosiuksen vaikutuspiiriin. Löydettyään poikansa kaupungista tämä oli luopunut manikealaisuudesta. Äiti ystävystyi piispan kanssa. Lopulta pyhä Augustinus kääntyi ja pyhä Ambrosius kastoi tämän pääsiäisenä. Pyhä Augustinus ja pyhä Monica lähtivät takaisin Tagasteen, mutta äiti sairastui Ostian satamassa, jossa hän lopulta kuoli.


Ampumahiihdon maailmanmestaruuskilpailut 2010 järjestettiin 28. maaliskuuta 2010 Hanty-Mansijskissa, Venäjällä. Kilpailujen ohjelmassa oli olympiavuodesta johtuen vain sekaviesti.


title: Saku Leppänen

text: Saku Leppänen (s. 8. kesäkuuta 1995 Jyväskylä) on suomalainen jalkapalloilija, joka edustaa Ykkösessä pelaavaa JJK:ta. Hän on keskikentän pelaaja.


title: Saku Leppänen

text: Saku Leppänen on JJK:n junioritoiminnan kasvatteja. Ennen JJK:n edustusjoukkuetta hän pelasi ensimmäisen miesten ottelun lainasopimuksella Kakkosen Warkauden JK:ssa kaudella 2012. Kesällä 2013 Ensimmäisen kerran Leppänen pelasi JJK:n edustuksen paidassa harjoitusottelussa Notts Countyä vastaan. Ensimmäisen sarjapelinsä JJK:n paiadssa hän pelasi seuraavana kesänä Ykkösessä. Ensimmäisten kesien aikana kolhut hieman vaivasivat. Uran alku oli loukkaantumisten vaivaama. Niinpä Leppäsen paikka keskikentän pohjalla vakiintui lopullisesti kaudella 2016.


title: Saku Leppänen

text: Vaikka kauden 2016 päätteeksi JJK nousi Veikkausliigaan, Leppänen vaihtoi talvella 2017 Kuopion Palloseuran (KuPS) riveihin. Pelipaikka ei kuitenkaan vakiintunut KuPS:ssa, joten Leppänen palasi JJK:hon, jossa hän avasi Veikkausliigauransa 8. huhtikuuta 2017 Maarianhaminassa ottelussa IFK Maarianhamina-JJK tullen vaihdosta kentälle toisella puoliajalla.,


title: Pizzo

text:
Pizzo on kunta Vibo Valentian maakunnassa Calabrian hallintoalueella Etelä-Italiassa Tyrrhenanmeren rannikolla. Kunta tunnetaan myös nimellä Pizzo Calabro.
Pizzo on kalastuskylä, missä on erikoistuttu tonnikalan pyytämiseen. Kylässä myös rakennetaan veneitä vanhoilla rakennustekniikoilla. Käsityötaitoa vaativa keramiikan valmistus on yksi kylän elinkeinoista. Pizzo on tunnettu laadukkaista zibibbo-viinirypäleistä. Kunnan erikoisuus on jäätelö Tartufo di Pizzo.
Napolin kuningas Joachim Murat yritti palata Ranskasta Napoleonin sotien loppuvaiheilla takaisin Napoliin. Hän päätyi miehistöineen Pizzon satamaan, missä hänet pidätettiin. Lyhyen oikeudenkäynnin jälkeen hänen teloitettiin ampumalla 13. lokakuuta 1815 paikallisessa "Castello di Pizzo"n linnassa. Linna tunnetaan nykyään nimellä "Castello Murat di Pizzo".


title: Pizzo

text: Kunnan nähtävyyksiä on kirkko "Chiesa di Piedigrotta". Alkujaan se oli kallioon kaivettu pieni kappeli, jossa rukoiltiin merimiesten puolesta. 1800-luvun lopussa paikallinen taiteilija Angelo Barone päätti omistaa elämänsä kappelille, ja alkoi louhia sitä suuremmaksi. Kun hän kuoli vuonna 1917, niin hänen poikansa Alfonso jatkoi työtä seuraavat 40 vuotta. Hän myös veisti patsaita ja kohokuvia. 1960-luvun alussa poikajoukko rikkoi patsaita, mutta vuosikymmenen lopussa Angelon pojanpoika Giorgio saapui Kanadasta entisöimään vaurioituneet patsaat.


title: Maniac Miracles

text: Maniac Miracles oli suomalainen, pääkaupunkiseudulta kotoisin ollut punk-yhtye, joka oli toiminnassa 1991–2012. Se teki uransa aika useita kymmeniä keikkoja, julkaisi viisi (5) omakustannelevyä sekä oli mukana erilaisilla kokoelmalevyillä, joita julkaistiin mm. Suomessa, Isossa-Britanniassa ja Yhdysvalloissa.


title: Maniac Miracles

text: Maniac Miraclesin perustivat kitaristi Toni "X" Tuomanen (s. 1969) ja laulusolisti Myra Maniac (Myra Magnusson, s. 1973). Ensimmäiseksi rumpaliksi bändiin tuli Toni Tuomasen siviilipalveluskaveri Marko Naukkarinen (s. 1972) ja basistiksi Shabby Mänttäri (s. 1967). Bändi soitti ensimmäisen keikkansa Espan lavalla Helsingissä elokuussa 1991. Ohjelmistoon kuului yhtyeen omia kappaleita sekä lainamateriaalina Hanoi Rocksin ja The Clashin kappaleita. Yhtye hajosi tilapäisesti tämän keikan jälkeen rumpalin halutessa keskittyä omiin projekteihinsa.


title: Maniac Miracles

text: Vuoden 1992 aikana yhtyeessä käväisi useampi rumpali, kunnes vakituiseksi rumpaliksi elokuussa 1992 kiinnittyi Tero "Tassu" Pitkänen (s. 1973), joka pysyi yhtyeessä sen loppuun, eli vuoteen 2012 asti. Keskeisin lopettamiseen vaikuttanut syy oli, että rumpali oli muuttanut asumaan Turun seudulle, ja treenimatkat Helsinkiin kävivät ajan mittaan liian pitkiksi. Bändi ei halunnut enää etsiä uutta rumpalia, vaan katsoi parhaaksi lopettaa toimintansa. Basisti Shabby Mänttäri erotettiin yhtyeestä vuonna 1998, ja tilalle tuli Janne Flagburner, joka myös jatkoi yhtyeessä sen loppuun asti. Vuonna 1999 bändiin otettiin mukaan taustalaulajiksi Heli Helkkari ja Susan Karttunen. Ensin mainittu oli mukana viimeiseen keikkaan asti, viimeksi mainittu vain noin vuoden.